Bajet khas RM30 juta bukan untuk PRN Kelantan

BANGI, 28 Zulhijjah 1444H, Isnin – Pejabat Menteri Besar Kelantan akan membuat satu laporan polis terhadap individu yang mendakwa kerajaan negeri menyalahgunakan bajet khas RM30 juta bagi tujuan Pilihan Raya Negeri (PRN).

Dalam satu kenyataan hari ini, pejabat itu menegaskan mengambil serius berkaitan laporan media mengenai Pemuda PH-BN bertarikh 16 Julai, yang membuat laporan kepada Suruhanjaya Pencegahan Rasuah Malaysia (SPRM) berhubung dakwaan terbabit.

“Sebagai rekod, Belanjawan Kelantan 2023 telah dibentang, dibahas dan diluluskan dengan sokongan semua Ahli Dewan Negeri Kelantan dalam Persidangan Kali Ke-3 (Belanjawan) Bagi Tempoh Penggal Kelima Dewan Undangan Negeri Yang Ke-14 pada 27 November 2022.

“Justeru, setiap peruntukan dalam Belanjawan 2023 diluluskan dengan penuh teratur, telus dan berintegriti,” katanya.

Pejabat itu menjelaskan, peruntukan projek-projek khas sebanyak RM30 juta adalah bagi peruntukan Jaminan Bekalan Makanan bernilai RM10 juta.

“RM8 juta bagi projek-projek kecil, RM5 juta bagi Projek Menangani Banjir Kilat, RM3 juta bagi peruntukan Pinjaman Mikro Kredit dan RM4 juta bagi Projek Air Komuniti di bawah Bekalan Sumber Air dan Bekalan Air Alternatif.

“Dengan penjelasan ini, satu laporan polis akan dibuat terhadap individu terbabit untuk pihak berkuasa menjalankan siasatan lanjut,” katanya.

Pejabat itu turut menasihatkan orang ramai supaya tidak terpengaruh dengan tohmahan dan fitnah yang bermotif bagi memburukkan imej Menteri Besar, Datuk Ahmad Yakob dan kerajaan negeri menjelang Pilihan Raya Dewan Negeri Kelantan Ke-15.

Semalam, Pemuda PH dan BN di Kelantan membuat laporan kepada SPRM menggesa siasatan dijalankan terhadap bajet khas RM30 juta yang diumumkan kerajaan negeri melalui Belanjawan Kelantan 2023.

Ketua Pemuda PH Kelantan, Hazmi Hassan, berkata laporan itu dibuat berikutan timbul keraguan terhadap bajet itu, selain bimbang ia menggunakan dana rakyat.

“Kita merujuk satu status di laman Facebook atas nama Mohd Zakri berkaitan dana berkenaan. Jadi, ada kebimbangan sekiranya bajet itu disalah guna untuk tujuan Pilihan Raya Negeri (PRN) tidak lama lagi.

“Peruntukan RM30 juta itu dinyatakan sebagai projek khas dan kita tertanya-tanya adakah yang dimaksudkan satu peruntukan projek khas bernilai RM30 juta itu untuk kegunaan PRN?,” katanya.


UMNO kumpul dapatan pascanilai PRN

BANGI 4 Safar 1445H, Isnin – UMNO sedang mengumpul kesemua dapatan daripada pascanilai bagi mengenal pasti kelemahan yang menyumbang kepada kekalahan kerusi ditandingi parti pada Pilihan Raya Negeri (PRN) di enam negeri 12 Ogos lepas.

Naib Presiden UMNO, Datuk Seri Mohamed Khaled Nordin berkata, buat masa ini, pascanilai sedang dilaksanakan di peringkat negeri dan sayap parti itu.

“Saya percaya setiap negeri dan sayap sedang melakukan perkara itu sebelum kita kumpulkan (dapatan),” katanya kepada pemberita selepas merasmikan edisi sulung Debat Perdana MADANI 2023 di Universiti Kebangsaan Malaysia (UKM) di sini hari ini.

Beliau mengulas mengenai status pascanilai parti selepas PRN.

UMNO yang mewakili Barisan Nasional (BN) hanya memenangi 19 kerusi Dewan Undangan Negeri (DUN) daripada 108 kerusi yang ditandingi dalam PRN di enam negeri itu.

BN menang 14 kerusi di Negeri Sembilan, dua masing-masing di Selangor dan Pulau Pinang, satu di Kelantan serta gagal meraih sebarang kerusi di Kedah dan Terengganu.

Minggu lepas, Mohamed Khaled yang juga Menteri Pendidikan Tinggi dilaporkan berkata, UMNO akan mengadakan pascanilai bagi mencari kelemahan parti selain menjelaskan terdapat banyak faktor yang mungkin mempengaruhi keputusan PRN itu. – Bernama


Muhyiddin sahkan tiada rundingan rasmi PAS-UMNO

BANGI, 11 Safar 1444H, Khamis – Tiada sebarang rundingan rasmi antara PAS dan UMNO dalam menghadapi Pilihan Raya Umum ke-15 (PRU15).

Perkara itu diakui Pengerusi Perikatan Nasional (PN), Tan Sri Muhyiddin Yasin dalam satu kenyataan hari ini, memperjelaskan intipati mesyuarat gabungan itu malam tadi.

Beliau berkata, perbincangan antara dua parti – PAS dan UMNO – yang didakwa berlaku adalah secara tidak rasmi dan tidak membabitkan pucuk pimpinan parti.

“Tiada apa-apa kemajuan dicapai daripada perbincangan ini selepas UMNO membuat pendirian untuk tidak bekerjasama dengan PAS dalam PRU-15.

“PAS juga mengulangi pendirian untuk memperkukuhkan kerjasama dengan parti-parti anggota dalam PN,” katanya.

Selain itu, Muhyiddin berkata, Majlis Tertinggi PN sudah membuat ketetapan untuk memberi tumpuan kepada usaha membela nasib rakyat khususnya golongan miskin dan berpendapatan rendah dalam menghadapi kesan inflasi.

“Mesyuarat mengambil maklum kumpulan B40 meningkat menjadi kumpulan B60 dan penyediaan bantuan bagi kumpulan pendapatan terkebawah ini mesti diberikan tumpuan oleh kerajaan dengan meringan beban kumpulan berkenaan,” katanya.

Pada masa sama, Majlis Tertinggi PN turut meluluskan pelantikan ketua-ketua kawasan bagi kawasan Selangor, Negeri Sembilan, Johor dan pahang dalam mesyuarat berkenaan.

Pautan berkaitan;


Jemaah haji Arab Saudi mula kuarantin 7 hari

RIYADH, 28 Zulkaedah 1441H, Isnin – Jemaah yang bakal menunaikan ibadah haji tahun ini sudah mula melakukan pengasingan diri atau kuarantin di rumah masing-masing, kata Kementerian Haji dan Umrah Arab Saudi.

Menurut protokol kesihatan yang dipersetujui untuk ibadah haji, jemaah yang memenuhi syarat kesihatan memulakan prosedur pengasingan diri di rumah selama tujuh hari.

Arab Saudi pada 22 Jun mengumumkan, ia akan mengizinkan sejumlah jemaah menunaikan ibadah haji tahun ini ekoran pandemik COVID-19, di mana mereka adalah penduduk yang tinggal di negara itu.

Pasukan keselamatan haji mengatakan pada hari Ahad bahawa, tempat-tempat suci akan diselia oleh pengawal keselamatan secara menyeluruh untuk mencegah orang ramai masuk secara tanpa izin, menurut agensi berita negeri SPA.

Pegawai keselamatan juga mengulangi pendirian, sesiapa yang tidak mematuhi arahan akan dikenakan denda 10,000 riyal (RM11,373.35), yang mana nilainya bakal dilipatgandakan jika kesalahan berulang.

Bagi yang membawa jemaah secara haram dan belum mendapat izin untuk menunaikan haji tahun ini, para pegawai keselamatan menegaskan, terdapat beberapa tahap hukuman boleh dikenakan.

Untuk kesalahan pertama, dipenjara 15 hari dan denda hingga 10,000 riyal (RM11,373.35) bagi setiap jemaah yang dibawa.

Sekiranya pesalah adalah ekspatriat, dia akan dibuang negeri setelah selesai menjalani hukuman dan dilarang memasuki negara itu lagi. Kenderaannya juga akan disita.

Sekiranya mengulangi kesalahan sama untuk kali kedua, pesalah akan dipenjara selama dua bulan dan didenda tidak lebih daripada 25,000 riyal (RM28,433.37) untuk setiap jemaah tidak sah yang dibawa.

Pengulangan kesalahan untuk kali ketiga akan dipenjara selama tempoh tidak lebih dari enam bulan dan didenda tidak lebih dari 50,000 riyal (RM56,866.75) untuk setiap jemaah. – Agensi


Nurul Izzah nafi dakwaan rundingan sulit UMNO-PKR

GEORGE TOWN, 19 Rabiulawal 1444H, Ahad – Naib Presiden PKR Nurul Izzah Anwar hari ini menafikan dakwaan bahawa parti itu sedang mengadakan rundingan sulit bersama UMNO, untuk bekerjasama bagi menghadapi Pilihan Raya Umum Ke-15 (PRU-15).

“Sudah terang lagi bersuluh kekecewaan, kami selaku ahli Parlimen yang tidak mahu Parlimen dibubarkan kerana ia mengheret seluruh rakyat Malaysia untuk berhadapan dengan bahaya bencana alam dan musim tengkujuh.

“Kita tidak mahu menerima pakai politik begini dan ini sekadar khabar angin yang tidak sihat menjelang PRU,” katanya kepada pemberita ketika menghadiri Majlis Pelancaran Jelajah Prihatin Deepavali Keadilan Pulau Pinang di sini hari ini.

Sebelum ini media melaporkan Ketua Penerangan Bersatu Datuk Wan Saiful Wan Jan mendakwa, perbincangan sulit itu dilakukan antara pasukan Presiden UMNO Datuk Seri Ahmad Zahid Hamidi dan pasukan Presiden PKR Datuk Seri Anwar Ibrahim. – Bernama


Tawaran diskaun saman trafik di media sosial palsu

BANGI, 19 Muharram 1444H, Rabu – Polis menafikan sekeras-kerasnya pembabitan agensi penguat kuasa itu dengan mana-mana individu yang dikesan memberi tawaran diskaun saman trafik di media sosial secara tidak sah.

Jabatan Siasatan dan Penguatkuasaan Trafik (JSPT) berkata, pihaknya sering kali menerima laporan awam berkaitan adanya individu yang tidak bertanggungjawab membuat iklan tawaran palsu berkaitan diskaun saman trafik secara terbuka di platform media sosial.

“Modus operandi mereka ini akan mengiklankan grafik anggota polis beserta tajuk tawaran diskaun saman dan akan berurusan secara private message (PM) atau direct message (DM) apabila mangsa ingin memerlukan khidmat mereka.

“Mereka akan mendakwa bahawa mempunyai kenalan yang boleh memberikan diskaun saman seperti yang diminta dengan harga yang tertentu,” katanya dalam satu kenyataan.

JSPT berkata, tindakan sebegini boleh mencemarkan imej JSPT dan PDRM amnya.

“JSPT menasihatkan orang ramai agar sentiasa berhati-hati dan tidak mudah terpedaya dengan iklan tawaran saman trafik yang bukan dikeluarkan daripada laman rasmi JSPT dan PDRM. Sentiasa semak sumber maklumat yang boleh dipercayai dan disahkan,” katanya.


Warisan sah tanding PRN Johor

JOHOR BAHRU, 14 Rejab 1443H, Rabu – Parti Warisan (Warisan) memutuskan untuk bertanding pada Pilihan Raya Negeri (PRN) Johor yang akan diadakan pada 12 Mac ini.

Presidennya, Datuk Seri Mohd Shafie Apdal bagaimanapun berkata, jumlah kerusi Dewan Undangan Negeri (DUN) yang ingin ditandingi parti itu, belum dimuktamadkan.

“Ia (jumlah kerusi DUN) akan diumumkan pada masa yang sesuai,” katanya kepada pemberita selepas merasmikan pelancaran Warisan Johor di sebuah restoran, di sini malam tadi.

Ditanya sama ada Warisan bergerak solo atau bekerjasama dengan mana-mana parti lain bagi PRN Johor, Ahli Parlimen Semporna itu berkata fokusnya ketika ini adalah untuk parti itu mendekati rakyat.

“Namun, perkara ini (solo atau kerjasama dengan parti lain) akan dilihat mengikut keadaan…ingin kita dampingi ialah mereka yang menentukan siapa yang memerintah bukan sahaja Johor, bahkan Malaysia,” kata beliau.

Mengulas khabar angin berhubung bekas Pengerusi Bersatu Johor Mazlan Bujang menyertai Warisan, Mohd Shafie berkata, buat masa ini, Mazlan hanya meluahkan keinginan untuk membantu Warisan.

Januari lepas, Mazlan yang juga bekas Ahli Dewan Undangan Negeri (ADUN) Puteri Wangsa mengumumkan keluar daripada Bersatu, namun tidak menyertai mana-mana parti ketika itu serta menyatakan sokongannya kepada Barisan Nasional (BN).

Pada majlis itu, Mohd Shafie turut mengumumkan bekas Ahli Dewan Undangan Negeri (ADUN) Suhaimi Salleh, sebagai Ketua Koordinator Warisan Johor.

Suruhanjaya Pilihan Raya (SPR) menetapkan tarikh 12 Mac ini sebagai hari pengundian dengan penamaan calon pada 26 Feb manakala pengundian awal pada 8 Mac.-  Bernama


10 cedera serangan dron di Lapangan Terbang Arab Saudi

RIYADH, 2 Rabiulawal 1443H, Sabtu – Sekurang-kurang 10 individu cedera dalam serangan dron di Lapangan Terbang di bandar Jazan berhampiran sempadan Yaman.

Gabungan Menjamin Keabsahan Yaman dalam satu kenyataan seperti dilaporkan Agensi Berita Saudi (SPA) memaklumkan, kesemua yang cedera disebabkan ‘bahan letupan dijatuhkan ke atas ‘Lapangan Terbang King Abdullah’.

Keadaan itu menyebabkan tingkap di bahagian lapangan terbang musnah.

Letupan kedua pula dilaporkan awal pagi Sabtu menyebabkan ramai yang cedera namun SPA tidak menyatakan maklumat sebenar.

Sementara itu, Reuters melaporkan, enam rakyat tempatan, tiga rakyat Bangladesh dan seorang rakyat Sudan merupakan mangsa dalam serangan dron berkenaan.

Beberapa serangan dilaporkan di beberapa tempat Arab Saudi, dan pasukan Houthi di Yaman sering dituduh melancarkannya, atas dakwaan mahu menubuhkan semula kerajaan digulingkan sebelum ini.

Rabu lalu, empat orang cedera selepas dron dilengkapi bahan letupan yang menyasarkan Lapangan Terbang Abha berjaya dipintas pihak gabungan itu.

Sehingga kini, tiada pihak bertanggungjawab dalam serangan itu.

Pada 31 Ogos lalu, dron meletup di lapangan terbang sama menyebabkan lapan cedera dan memusnahkan pesawat awam. – Agensi


Pihak pembelaan Rosmah bantah cubaan Sri Ram berhujah sendiri

KUALA LUMPUR, 15 Rejab 1443H, Khamis – Pasukan pembelaan Datin Seri Rosmah Mansor hari ini membantah percubaan Datuk Seri Gopal Sri Ram untuk berhujah sendiri dalam permohonan Rosmah bagi melucutkan kelayakannya sebagai pendakwa utama dalam perbicaraan kes pengubahan wang haram dan pengelakan cukainya.

Peguam Rosmah, Mohamed Reza Rahim memberitahu Hakim Mahkamah Tinggi Mohamed Zaini Mazlan bahawa ia mungkin melibatkan konflik kepentingan kerana Sri Ram adalah subjek dalam kes ini.

“Ia juga melanggar Peraturan 5 Profesion Undang-undang (Amalan dan Etiket) 1978. Kami amat terkejut apabila rakan saya (Sri Ram) memutuskan untuk membuat ‘pusingan U’,” katanya sambil menambah bahawa pasukan pembelaan tidak sedar mengenai perkara itu (Sri Ram sendiri akan berhujah).

Sri Ram pula membalas bahawa beliau telah menerima arahan daripada Peguam Negara untuk berhujah dalam kes berkenaan.

“Saya menerima arahan daripada Ahmad Akram (Timbalan Pendakwa Raya Ahmad Akram Gharib) petang tadi dan arahan itu datang daripada Peguam Negara. Beliau (Ahmad Akram) berkata beliau akan berasa selesa jika saya berhujah sendiri dalam kes saya ini.

“Ia bukan soal kemampuan Ahmad Akram. Namun saya serahkan kepada mahkamah untuk membuat keputusan,” kata Sri Ram.

Hari ini ditetapkan untuk mendengar bantahan awal pihak pendakwaan terhadap permohonan hilang kelayakan itu oleh isteri bekas Perdana Menteri Datuk Seri Najib Tun Razak.

Mahkamah juga akan mendengar permohonan kedua Rosmah supaya Mohamed Zaini menarik diri dan menangguhkan perbicaraan sementara menunggu keputusan rayuannya di Mahkamah Rayuan untuk membatalkan kelayakan hakim itu.

Hakim Mohamed Zaini menangguhkan prosiding hari ini dan menetapkan esok untuk mendengar semua perkara berkenaan.

Ini adalah kali kedua Rosmah memfailkan permohonan terhadap Hakim Mohamed Zaini – yang juga mendengar perbicaraan berkaitan kes rasuah melibatkan hibrid solarnya – menolak permohonan untuk menarik diri daripada mendengar perbicaraan pada 14 Disember.

Pada 27 Januari lepas Rosmah menfailkan notis usul bagi membatalkan kelayakan Sri Ram daripada mengetuai pasukan pendakwaan dalam perbicaraan pengubahan wang haram dan pengelakan cukainya.

Dalam afidavit sokongannya, Rosmah mendakwa Peguam Negara Tan Sri Idrus Harun telah bertindak di luar bidang kuasanya apabila melantik Sri Ram sebagai timbalan pendakwa raya kanan untuk mengetuai siasatan skandal 1Malaysia Development Berhad (1MDB) dan pendakwaan terhadap mereka yang terlibat.

Rosmah berkata selepas meneliti surat pelantikan bekas hakim Mahkamah Persekutuan sebagai timbalan kanan pendakwa raya bertarikh 21 Mei 2021, mengikut Seksyen 376 (3) Kanun Tatacara Jenayah, beliau mendapati pelantikan itu tidak merujuk kepada kesnya.

Beliau berkata jika mahkamah berpendapat bahawa Idrus telah bertindak secara teratur selaras dengan kuasa berkanunnya, Sri Ram masih bukan individu yang “layak dan sesuai” untuk mendakwa kes itu.

Rosmah, 70, berdepan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri.

Kesalahan itu didakwa dilakukan di Affin Bank Berhad, Bangunan Getah Asli cawangan, Jalan Ampang di sini antara 4 Disember 2013 dan 8 Jun 2017, dan di LHDN di Kompleks Bangunan Kerajaan, Jalan Tuanku Abdul Halim di sini antara 1 Mei 2014 dan 1 Mei 2018. – Bernama


MySejahtera milik kerajaan, tak pernah dijual: Khairy

KUALA LUMPUR, 24 Syaaban 1443H, Ahad – Kerajaan tidak pernah menjual aplikasi MySejahtera kepada mana-mana syarikat swasta dan ia adalah hak milik kerajaan, kata Menteri Kesihatan Khairy Jamaluddin.

Beliau berkata, ini sepertimana diputuskan kerajaan pada 26 November tahun lepas, dengan Kementerian Kesihatan (KKM) dilantik sebagai pemilik utamanya untuk pengurusan kesihatan awam negara.

“Data MySejahtera adalah di bawah penyeliaan KKM sejak ia mula digunakan, dengan segala pengurusan data akan melalui proses tadbir urus data yang telah ditetapkan KKM,” katanya dalam satu kenyataan, hari ini.

Beliau berkata demikian bagi menjawab isu status pemilikan aplikasi MySejahtera yang dibangkitkan  beberapa pihak sejak semalam, termasuk Ahli Parlimen Port Dickson, Datuk Seri Anwar Ibrahim.

Mengulas lanjut, Khairy berkata, kerajaan juga tidak pernah membuat sebarang bayaran kepada syarikat KPISOFT (M) Sdn. Bhd (KPISOFT), yang membangunkan aplikasi berkenaan sepanjang tempoh penggunaannya dari 27 Mac 2020 hingga 31 Mac 2021.

Ini menurutnya berdasarkan ketetapan syarikat berkenaan, yang telah menawarkan penggunaaan aplikasi itu kepada kerajaan untuk tempoh setahun tanpa sebarang bayaran, berdasarkan prinsip tanggungjawab sosial korporat (CSR) syarikat.

Setelah tamat tempoh CSR tersebut, Khairy berkata, kerajaan pada 31 Mac tahun lepas bersetuju supaya perkhidmatan MySejahtera diteruskan, kerana keteguhan dan keupayaan dinamik teknologinya dan telah melaksanakan peningkatan fungsi MySejahtera sehingga apa yang digunakan hari ini.

Justeru pada 26 November 2021, menurutnya kerajaan menetapkan supaya KKM menubuhkan Jawatankuasa Rundingan Harga, bagi melaksanakan rundingan harga perolehan dan pengurusan perkhidmatan aplikasi MySejahtera dengan pihak syarikat untuk tempoh dua tahun, selaras tatacara perolehan kerajaan.

Perolehan itu, katanya, dipersetujui Kementerian Kewangan melalui surat bertarikh 28 Februari lepas untuk dilaksanakan, dan kini proses rundingannya telah dimulakan, menegaskan bahawa pihaknya akan memastikan ‘due diligence’ dilakukan dalam proses ini, bagi memelihara kepentingan kerajaan.

Jelas Khairy, skop perolehan ini merangkumi pengoperasian platform MySejahtera, pembangunan modul tambahan, penyelenggaraan, pengurusan pusat data dan perkhidmatan disediakan pihak ketiga, termasuk langganan ke atas ‘Google Map and Places Application Programming Interface’ dan perkhidmatan ‘Short Messaging Service’.

Khairy berkata, sejak dilancarkan, penggunaan aplikasi MySejahtera adalah melalui pendekatan ‘perisian sebagai platform perkhidmatan’ (SaaS), di mana ia membantu kerajaan mengurangkan masa kitaran diperlukan untuk membangunkan sesuatu perisian baharu.

Menurut Khairy, penggunaan dan pengurusan datanya pula perlu mematuhi Akta Pencegahan dan Pengawalan Penyakit Berjangkit 1988 (Akta 342), Akta Perubatan 1971 dan piawaian antarabangsa, selain tidak boleh dikongsi KKM dengan mana-mana agensi kerajaan mahupun swasta.

“KKM berharap orang ramai akan terus menggunakan aplikasi MySejehtera tanpa ragu-ragu. Kerahsiaan data orang ramai adalah terjamin, dan KKM akan sentiasa memastikan aspek ini tidak dikompromi,” katanya.

Jelasnya lagi, transaksi data daripada aplikasi MySejahtera yang kini mempunyai lebih 10 modul serta 38 juta pengguna berdaftar, dimuat naik ke jaringan pelayan awan setiap hari dan hanya boleh diakses untuk kegunaaan aplikasi MySejahtera sahaja. – Bernama


Gabungan Solidariti Pembebasan Palestin kerah umat Islam akhiri penjajahan Israel

Oleh Siti Hafidah Abd Ghaffar

BANGI, 28 Rabiulawal 1445H, Sabtu – Umat Islam perlu menggerakkan segala potensi yang ada di peringkat negara, pertubuhan dan serantau tanpa mengharapkan perubahan dasar Amerika Syarikat (AS) atau Britain, ke arah merealisasikan pembebasan Palestin.

Selari dengan usaha itu, Gabungan Solidariti Pembebasan Palestin ditubuhkan bagi menggarap semua kekuatan umat Islam untuk disatukan dalam langkah yang lebih strategik ke arah membebaskan Palestin daripada penjajahan rejim Israel.

Gabungan itu disertai hampir 13 pertubuhan bukan kerajaan (NGO), termasuk Ikatan Muslimin Malaysia (ISMA), Aman Palestin, Majlis Ulama ISMA (MUIS), Ikatan Peguam-Peguam Muslim Malaysia (iPeguam) dan Ikatan Guru-Guru Muslim Malaysia (iGuru).

Turut serta Zaaba Institute, Gerakan Pengundi Sedar (GPS), Kelab Perwira, Arus Baru, Silat Hang Tuah, Persatuan Ahli Seni dan Budaya (PERSENI) dan Gabungan Ahli Sunnah Malaysia (GASMA).

Pengarah Gabungan Solidariti Pembebasan Palestin, Ustaz Muhammad Fauzi Asmuni berkata, satu naratif baharu perlu diketengahkan dalam masyarakat, justeru sasaran dalam kempen yang akan dilaksanakan gabungan ini untuk mengakhiri penjajahan Israel.

Beliau berkata, strategi baharu juga perlu dibuat supaya negara-negara Islam mampu digerakkan untuk mengakhiri penjajahan, dan bukan sekadar memberi bantuan kemanusiaan yang tidak mampu menyelesaikan masalah.

“Penyelesaian kepada masalah ini umat Islam sendiri mesti ada kekuatan dan tidak bergantung harap kepada pendirian AS, negara Eropah terhadap Palestin akan berubah.

“Walaupun di sana terdapat tekanan yang kuat daripada rakyat mereka – yang berpihak kepada orang Palestin dan merasai kezaliman Israel – kepada kerajaan sendiri tetapi pendirian negara adalah suatu yang susah untuk diubah.

“Tetapi yang berada dalam tangan kita sebenarnya adalah pendirian-pendirian badan umat Islam ini seperti Liga Arab, Pertubuhan Kerjasama Islam (OIC) dan kita juga ada kesatuan-kesatuan umat Islam yang pelbagai peringkat. Inilah yang kita perlu suburkan kerjasamanya dan ke arah pembebasan Palestin,” katanya.

Beliau berkata demikian pada sidang media Kempen Solidariti Pembebasan Palestin di Ibu Pejabat ISMA, di sini hari ini.

Mengulas lanjut, Muhammad Fauzi berkata, gabungan ini akan menjalankan kempen selama dua bulan, selain menjalankan usaha melobi dan menggesa pihak kerajaan serta badan-badan antarabangsa supaya mengatur langkah ke arah membebaskan Palestin.

“Aktiviti lain yang akan dilaksanakan pada kempen ini adalah wacana Palestin di pelbagai peringkat, ceramah, jualan amal, kutipan sumbangan daripada masyarakat awam melalui akaun Aman Palestin Berhad, di mana semuanya akan disalurkan kepada keperluan umat Islam di Palestin.

“Gabungan Solidariti Pembebasan Palestin juga akan melancarkan kempen kesiapsiagaan dalam kalangan masyarakat Islam dengan menganjurkan beberapa aktiviti seperti berpuasa, kempen berjimat dalam belanja rumah dengan tujuan masyarakat di Malaysia merasai keperitan yang sama sedang dihadapi penduduk Palestin,” katanya.

Beliau berkata, kemuncak kepada kempen Solidariti Pembebasan Palestin adalah Konvensyen 75 Tahun Nakba Palestin.

“Sebagai umat Islam marilah sama-sama kita menjayakan dan melibatkan diri dalam kempen ini. Seruan juga dilaungkan kepada individu dan badan-badan dalam masyarakat untuk turut sama menyertai Gabungan Solidariti Pembebasan Palestin.

“Kita berdoa dan bermunajat kepada Allah agar kemenangan akan diperolehi untuk pembebasan Palestin,” katanya.


Tugas pengundi muda pangkah calon berwibawa

Oleh Zuhayati Yazid

BANGI, 21 Muharam 1445H, Selasa – Penyertaan pengundi muda pada Pilihan Raya Negeri (PRN) 12 Ogos ini mampu membawa perubahan dalam sistem politik negara kita.

Penganalisis politik Universiti Malaya (UM), Dr Mohammad Tawfik Yaakub berkata, kehadiran pengundi muda terutama yang pertama kali menunaikan tanggungjawab pastinya akan mengubah landskap politik negara.

“Kalau sebelum ini kita menilai pemimpin atau calon bertanding secara fizikal, pergi rumah ke rumah, perlu tawan perasaan pengundi-pengundi. Tetapi sekarang media sosial sangat memainkan peranan.

“Siri kempen secara fizikal, ceramah di merata negeri kurang dapat sambutan tetapi apabila kita lihat Facebook, TikTok, Twitter mereka sangat tertarik dengan ceramah hingga ratus ribu tontonan.

“Jadi keadaan ini menggambarkan pengundi muda itu mampu menyegarkan politik di negara kita,” katanya ketika dihubungi Ismaweb.net, hari ini,

Justeru, beliau mengharapkan anak muda menggunakan peluang yang ada untuk memangkah calon yang berwibawa demi pembangunan negara.

Katanya, tugas anak muda semua hari ini bukan sekadar mencari kerja dan menikmati kehidupan semata-mata, tetapi khidmat bakti lebih besar adalah perlu menentukan siapa yang boleh mentadbir negara.

Pengundi muda merangkumi lebih 50 peratus daripada jumlah keseluruhan lebih 9.7 juta pengundi berdaftar yang akan memilih calon atau parti bertanding di PRN Kedah, Pulau Pinang, Kelantan, Terengganu, Negeri Sembilan dan Selangor.

Statistik yang dikeluarkan Suruhanjaya Pilihan Raya (SPR), dijangka 4.9 juta pengundi muda berusia 18 hingga 39 tahun akan mengundi pada PRN.

Seramai 661,905 adalah pengundi muda berusia antara 18 hingga 20 tahun, yang kali pertama akan mengundi pada PRN Sabtu ini.


JKDM patah cubaan seludup pelbagai jenis minuman keras bernilai RM20 juta

PELABUHAN KLANG, 8 Rabiulakhir 1443H, Sabtu – Jabatan Kastam Diraja Malaysia (JKDM) Zon Tengah Unit II (Selangor) mematahkan cubaan menyeludup minuman keras dianggarkan bernilai lebih RM20 juta termasuk duti/cukai menerusi tiga serbuan di Zon Perdagangan Bebas Pelabuhan Klang (PKFZ), Pulau Indah pada September dan awal bulan ini.

Timbalan Ketua Pengarah Kastam (Penguatkuasaan/Pematuhan) Malaysia Datuk Abdul Wahabi Abdullah berkata serbuan yang merampas kira-kira 627,510 liter minuman keras itu dijalankan di sekitar Pelabuhan Barat pada 21 dan 27 September serta 8 November lepas.

Abdul Wahabi berkata menerusi serbuan pada 1.15 tengah hari, 21 September lepas, Unit II Selangor telah membuat serbuan ke atas sebuah gudang di PKFZ membabitkan kuantiti rampasan 494,373 liter arak dan bir yang belum lulus Kastam dengan nilai termasuk duti/cukai dianggarkan sebanyak RM18.54 juta.

“Bagi kes kedua, pihak JKDM telah membuat serbuan ke atas sebuah gudang pada 27 Sept lalu kira-kira 12.30 tengah hari dan hasil semakan daripada rekod pengimportan, pihak syarikat telah mengikrar enam buah kontena bermuatan minuman keras (arak dan bir) namun pemilik lesen gagal membuktikan keberadaan dagangan yang (diikrar) diimport.

“Susulan itu JKDM merampas 101,592 liter minuman keras membabitkan nilai termasuk duti/cukai dianggarkan RM2.11 juta dan Kastam turut menahan seorang lelaki tempatan berusia 40-an di premis itu untuk siasatan lanjut,” katanya dalam sidang media di Wisma Kastam Pulau Indah, di sini, hari ini.

Dalam serbuan kira-kira pukul 2.30 petang 8 Nov lepas, Abdul Wahabi berkata pasukan JKDM Unit II telah menahan tiga kontena yang pihak pengimport dagangan mengemukakan permit import yang tidak sepadan dengan kelulusan semasa pengikraran.

“Hasil pemeriksaan ke atas kontena berkenaan menemukan pelabagai jenis minuman keras dipercayai belum lulus Kastam dan kami merampas kira-kira 31,545 liter minuman keras (wain) dengan nilai termasuk duti/cukai dianggarkan RM1.59 juta,” katanya.

Abdul Wahabi berkata kes pertama dan kes ketiga disiasat di bawah Akta Kastam 1967 dan Akta Eksais 1976 manakala kes kedua pula disiasat di bawah Akta Zon Bebas 1990.

Dalam sidang media yang sama, Abdul Wahabi berkata pasukan Operasi Bahagian Penguatkuasaan JKDM Zon Tengah Unit 1 (Wilayah Persekutuan Kuala Lumpur) telah mematahkan cubaan mengimport logam titanium yang diisytiharkan sebagai barang dagangan dalam Bil Muatan, seberat kira-kira 25.07 tan metrik dengan anggaran nilai sitaan termasuk cukai berjumlah RM3.52 juta pada 27 Okt lepas.

Abdul Wahabi berkata logam itu ditemukan melalui pemeriksaan sebuah kontena di hadapan sebuah gudang di Pelabuhan Barat, Pelabuhan Klang kira-kira 12 tengah hari oleh JKDM bersama antaranya Institusi Penyelidikan Sains dan Teknologi Pertahanan (STRIDE) serta Lembaga Perlesenan Tenaga Atom (AELB).

“Hasil pemeriksaan dokumen dan fizikal mendapati pengimportan tersebut melanggar peraturan di bawah Seksyen 9 (1) Akta Perdagangan Strategik 2010 iaitu mengeksport, memindahkan atau membawa dalam transit barang strategik tanpa permit yang dikeluarkan di bawah akta ini,” katanya.

Titanium yang boleh digunakan dalam pembuatan komponen peralatan pertahanan itu dipercayai berasal dari sebuah negara Asia yang menjadikan Malaysia sebagai sebuah pusat pemunggahan sebelum dihantar ke negara lain, katanya. – Bernama


Zionis makin melampau sengaja robohkan kolam air petani Palestin

RAMALLAH, 28 Zulkaedah 1443H, Selasa – Sikap tidak berperikemanusiaan rejim Zionis tidak pernah pudar, terbaharu pasukan pengganas mengarahkan penduduk Palestin merobohkan kolam-kolam air yang digunakan untuk aktiviti pertanian ladang anggur di Birzeit, utara Ramallah.

Pemilik tanah Lafi Qassis berkata, tentera pengganas yang diiringi jentolak telah memasuki kawasan ladang anggur miliknya dan secara sengaja memusnahkan kolam air yang menampung 250 meter padu air.

Katanya, kolam air buatan itu dibuat bagi menadah air hujan sebelum ini digunakan untuk 45 plot tanah untuk tanaman anggur.

Lebih menyedihkan Lafi berkata, aktiviti meroboh tersebut berlaku tanpa pemberian notis awal sebaliknya dilakukan dengan serta-merta.

Rejim Zionis didakwa mahu terus mengawal sepenuhnya sumber air termasuk air hujan di Palestin.

Mereka tidak membenarkan penduduk di kawasan berkenaan mengumpul air hujan untuk aktiviti ladang. – Agensi.


COVID-19: Malaysia rekod kes baharu harian 4 digit dengan 1,228

PUTRAJAYA, 7 Rabiulawal 1442H, Sabtu – Malaysia catat lonjakan kes baharu COVID-19 tertinggi dalam tempoh 24 jam, melepasi angka tiga digit buat pertama kali dengan sebanyak 1,228 kes baharu direkodkan hari ini.

Daripada jumlah itu, menurut Ketua Pengarah Kesihatan Tan Sri Dr Noor Hisham Abdullah, Sabah kekal merekodkan jumlah kes tertinggi dengan sebanyak 889 kes atau 72.4 peratus daripada jumlah kes seluruh negara, jumlah tertinggi dicatat negeri berkenaan setakat ini.

Bagaimanapun, beliau memberi jaminan buat masa ini masih terdapat kapasiti katil di hospital dan Pusat Kuarantin dan Rawatan COVID-19 Berisiko Rendah (PKRC) untuk menampung jumlah kes positif di negeri berkenaan.

“Ini menjadikan jumlah kes positif COVID-19 di Malaysia sebanyak 25,742 kes. Oleh itu, jumlah kes aktif dengan kebolehjangkitan COVID-19 adalah 8,966 kes. Mereka telah diasingkan dan diberi rawatan,” katanya pada sidang media mengenai perkembangan terkini COVID-19 hari ini.

Selain Sabah, Dr Noor Hisham berkata sebanyak 95 kes dicatatkan di Lembah Klang dengan 29 kes daripada kluster-kluster sedia ada dan baharu.

Sebanyak 502 kes lagi melibatkan tahanan daripada Kluster Penjara Kepayan, Kluster Penjara Seberang Perai, Penjara Reman dan Kluster Tembok yang kes-kes ini sememangnya terasing di dalam penjara, katanya.

Dua kes yang dicatatkan hari ini juga menurut beliau, merupakan pengunjung yang pulang dari Sabah yang menjadikan jumlah kes dilaporkan mempunyai sejarah perjalanan ke negeri itu sejak 20 Sept lepas sebanyak 468 kes.

Dari keseluruhan kes, Dr Noor Hisham berkata 11 daripadanya adalah kes import yang direkodkan di Kuala Lumpur, melibatkan tiga warganegara dan lapan bukan warganegara dengan tiga kes direkodkan daripada mereka yang tiba dari Singapura, Indonesia (3), China (2), Korea Selatan (2) dan Tunisia (1). – Bernama


Apa guna dua pertiga majoriti Parlimen jika tak guna peluang martabat bahasa Melayu

Oleh Athirah Huda Zalhe

BANGI, 12 Safar 1445H, Selasa – Apa guna Kerajaan Perpaduan berbangga memiliki majoriti dua pertiga di Parlimen jika tidak mengambil peluang untuk mengangkat bahasa Melayu sebagai bahasa yang mengikat semua kaum di Malaysia, kata Presiden BERJASA, Haji Zamani Ibrahim.

Sepatutnya, Kerajaan Perpaduan yang dipimpin Perdana Menteri, Datuk Seri Anwar Ibrahim menggunakan kekuatan dua pertiga ahlinya di Parlimen untuk mengangkat Perlembagaan Persekutuan edisi bahasa Melayu menggantikan edisi bahasa Inggeris.

Beliau berkata, sudah berpuluh tahun negara menggunakan Perlembagaan Persekutuan edisi bahasa Inggeris, maka inilah peluang kerajaan menggantikannya dengan edisi bahasa Melayu sebagai rujukan yang berautoriti.

“Silalah bawa Perlembagaan Persekutuan edisi bahasa Melayu ke Parlimen dan diluluskan oleh dua pertiga untuk dijadikan sebagai suatu Perlembagaan Persekutuan yang berautoriti.

“Bila masanya lagi kita ingin menggantikan bahasa Inggeris kepada bahasa Melayu? Maka inilah peluang kerajaan,” katanya dalam video dimuatnaik di Facebook, hari ini.

Beliau berkata demikian mengulas kenyataan Anwar dan Timbalannya, Datuk Seri Ahmad Zahid Hamidi yang menegaskan Kerajaan Perpaduan mempunyai angka cukup kukuh iaitu dua pertiga di Parlimen.

Zamani berkata, syor itu dibuat kerana negara terpaksa menggunapakai Perlembagaan yang ditafsirkan orang luar apabila merujuk kepada edisi bahasa Inggeris.

“Sebelum ini, kita berpegang kepada Perlembagaan Persekutuan dalam bahasa Inggeris. Kita terpaksa merujuk kepada mana timbulnya bahasa Inggeris itu.

“Maka, Barat mentafsirkan, menghuraikan dan menjelaskan kekhilafan di negara kita. Kita terpaksa memakai tafsiran bahasa Inggeri yang dbuat orang luar.

“Tetapi, apabila kita menggunakan Perlembagaan dalam bahasa Melayu, sebarang khilaf dan salah faham dari segi undang-undang dan Perlembagaan, maka kita akan merujuk kepada Perlembagaan Persekutuan dalam bahasa Melayu yang ditafsirkan oleh bangsa kita, negara kita,” katanya.

Atas sebab itu, BERJASA berharap Kerajaan Perpaduan mampu meninggalkan sejarah pemerintahan yang baik dengan mengangkat bahasa Melayu sebagai bahasa perundangan dalam Perlembagaan Persekutuan.

“Apa guna (kerajaan) berbangga dengan dua pertiga di Parlimen, sebagai sebuah kerajaan perpaduan tetapi tidak langsung bernafsu mengangkat bahasa Melayu sebagai tonggak bahasa perpaduan sehingga menjadikan Perlembagaan edisi bahasa Melayu rujukan berautoriti di negara ini,” katanya.


Honduras mahu pindah kedutaan dari Baitulmaqdis ke Tel Aviv

TEGUCIGALPA, 11 Muharam 1444H, Selasa – Honduras sedang mempertimbangkan untuk memindahkan kedutaannya di Israel kembali ke Tel Aviv, setahun selepas dipindahkan ke Baitulmaqdis, menurut Kementerian Luar.

Sebelum ini, Bekas Presiden Honduras Juan Orlando Hernandez, seorang konservatif yang menganggap dirinya sekutu rapat Washington, memindahkan kedutaan Honduras di Israel ke Baitulmaqdis pada 2021.

Amerika Syarikat telah memindahkan kedutaannya ke Baitulmaqdis pada 2018 di bawah pentadbiran Presiden Donald Trump ketika itu.

Awal tahun ini, Hernandez telah diekstradisi ke Amerika Syarikat atas tuduhan mengedar dadah.

Penggantinya, Xiomara Castro berhaluan kiri, mengambil alih jawatan pada Januari.

“Isu memindahkan kedutaan ke Tel Aviv telah pun dibincangkan dengan Presiden (Castro) dan merupakan topik yang menarik minatnya, serta mengekalkan hubungan seimbang dengan negara Arab lain dan Israel,” kata Menteri Luar Honduras, Enrique Reina dalam satu kenyataan.

Israel, yang mengilhakkan bahagian timur Baitulmaqdis selepas merampas dalam perang Timur Tengah 1967, menganggap semua Baitulmaqdis sebagai ibu kotanya.

Sebaliknya, kebanyakan negara menganggap Baitulmaqdis timur sebagai wilayah yang diduduki.

Amerika Syarikat, Honduras, Guatemala dan Kosovo adalah satu-satunya negara yang mempunyai kedutaan di Baitulmaqdis;  negara lain menempatkan kedutaannya di Tel Aviv.

Reina membincangkan isu itu dalam pertemuan dengan Menteri Luar Palestin, Riyad al-Maliki pada hari Ahad di Bogota, tempat mereka melawat untuk upacara perasmian Presiden Colombia, Gustavo Petro.

Keputusan untuk mengembalikan kedutaan ke Tel Aviv boleh dibuat dengan tujuan mengembalikan penghormatan terhadap norma undang-undang antarabangsa yang dituntut oleh Pertubuhan Bangsa-Bangsa Bersatu, kata Reina dalam kenyataan itu. – Agensi


Demi lepaskan ‘tenggorok’, UMNO khianati perjuangan rakyat

BANGI, 22 Rejab 1442H, Sabtu – UMNO dan pemimpin parti itu hanya berjuang demi tenggorok atau kepentingan diri mereka sahaja, dakwa Ir Ts Lukman Al Hakim Mohamad.

Ahli Jawatankuasa Pusat Ikatan Muslimin Malaysia (ISMA) itu membangkitkan perkara tersebut setelah UMNO menarik diri daripada permuafakatan bersama Parti Pribumi Bersatu Malaysia (Bersatu).

Beliau juga tidak menolak kemungkinan UMNO cuba menggunakan teknik ugutan kepada Perdana Menteri dan Perikatan Nasional (PN) setelah beberapa tuntutan rahsia mereka tidak atau gagal ditunaikan.

Selain itu, beliau mendakwa, UMNO kebarangkalian telah menemui titik persepakatan dan merancang untuk bekerjasama dengan PKR dan Parti Amanah Negara (Amanah).

Dakwanya lagi, UMNO juga tidak mustahil akan melakukan kerjasama dengan parti rasis cauvinis, DAP dalam Pilihan Raya Umum ke-15 (PRU15).

“Jika mereka (UMNO) benar-benar ikhlas dan inginkan kemaslahatan rakyat serta kestabilan negara, meneruskan komitmen bersama PN adalah jalan terbaik,” katanya dalam satu kenyataan, hari ini.

Beliau berkata demikian mengulas mengenai tindakan Presiden UMNO, Datuk Seri Dr Ahmad Zahid Hamidi yang mengesahkan menghantar surat berhubung pendirian parti itu kepada Presiden Bersatu, Tan Sri Muhyiddin Yassin pada 26 Februari lalu.

Surat yang dikeluarkan selepas mesyuarat Majlis Kerja Tertinggi UMNO di Janda Baik, Pahang pada 19 Februari itu menyatakan bahawa UMNO tidak akan bekerjasama dengan Bersatu pada PRU15.

Bagaimanapun, parti itu menegaskan bahawa ia akan bekerjasama dengan PN hanya sehingga Parlimen dibubarkan.

Mengulas lanjut, Lukman berkata, tindakan UMNO itu membuktikan bahawa parti itu lebih mementingkan survival politik parti dan individu pimpinan mereka berbanding kepentingan rakyat serta kestabilan politik negara.

“Semua tahu bahawa UMNO tidak akan mampu memenangi PRU15 secara bersendirian dan menjadi kerajaan.

“Harapan UMNO untuk kembali menjadi kerajaan yang kuat secara bersendirian adalah umpama mimpi di siang hari,” katanya.

Pada masa sama, beliau mendakwa, tidak mustahil keputusan itu juga akan menyebabkan UMNO berpecah dengan sebahagian pimpinannya, yang mengambil pendirian untuk kekal bersama kerajaan PN.

Sekiranya perkara itu berlaku, jelasnya, ia akan menjadi perpecahan kali ketiga UMNO dalam sejarah kontemporari parti itu.

Beliau memberi contoh peristiwa perpecahan UMNO pada tahun 1997 telah melahirkan PKR, manakala insiden pada 2018 mewujudkan Bersatu.

Katanya, perpecahan UMNO yang juga parti orang Melayu di Malaysia amat merugikan, manakala parti kedua terbesar orang Melayu di negara ini, PAS pula akan berhadapan dengan keadaan sukar untuk membuat keputusan sekiranya parti itu terus dipujuk UMNO keluar daripada PN bagi membentuk pakatan baharu.

“Sudah tentu, perpecahan parti terbesar orang Melayu di Malaysia adalah amat merugikan. Parti kedua terbesar orang Melayu di Malaysia, PAS pula akan berhadapan keadaan amat sukar untuk membuat keputusan jika turut dipujuk UMNO untuk keluar PN dan membentuk pakatan baharu.

“Jika polemik ini berterusan, persaingan dalam PRU15 akan kembali terbuka luas kerana tiada mana-mana parti politik utama negara memiliki dominasi yang ketara dari segi bilangan kerusi Parlimen.

“Adakah fenomena ini akan membuka kepada satu peluang bagi parti baharu anak muda yang berwawasan dan berdaya saing untuk mengisi ruang kosong (vacuum) yang ditinggalkan?” soalnya.


PBB bimbang laporan Taliban jadi tuan rumah kepada ketua al-Qaeda

NEW YORK, 1 Safar 1444H, Isnin – Pertubuhan Bangsa-Bangsa Bersatu (PBB) menyuarakan kebimbangan mengenai laporan bahawa Taliban menjadi tuan rumah kepada pemimpin al-Qaeda, kata Timbalan Wakil Khas PBB untuk Afghanistan Ramiz Alakbarov kepada Sputnik.

“Taliban mendakwa mereka giat memerangi Daesh dan al-Qaeda, tetapi berdasarkan perkembangan terkini, termasuk kehadiran pemimpin al-Qaeda Ayman al-Zawahiri di Kabul, ia sedikit sebanyak mengubah persepsi.

“Kami akan terus memantau keadaan dengan teliti. Kami khuatir dengan perkembangan ini tetapi akan terus melaksanakan tugas berkaitan,” kata Alakbarov.

Akibat perkembangan terbaharu ini, tugas menggerakkan bantuan ke Afghanistan menjadi lebih sukar, kata pegawai PBB itu.

Jumlah serangan pengganas di Afghanistan telah menyaksikan penurunan berbanding tahun-tahun sebelumnya, menurut Alakbarov.

Bagaimanapun, serangan pengganas semakin menjadi-jadi menjelang ulang tahun pertama pengunduran tentera Amerika Syarikat dan Taliban menguasai semula Afghanistan.

Pada 1 Ogos, Presiden Joe Biden mengumumkan bahawa al-Zawahiri terbunuh dalam serangan dron AS di Kabul pada 31 Julai.

Setiausaha Negara Antony Blinken berkata Taliban telah melanggar perjanjian Doha ketika era Trump dengan menjadi tuan rumah serta melindungi pemimpin al-Qaeda. – Bernama


Tidak ada campur tangan tuduhan kes moral hakim kanan syariah

KUALA LUMPUR, 16 Jamadilakhir 1443H, Rabu – Jabatan Perdana Menteri (JPM) (Hal Ehwal Agama) (HEA) sama sekali tidak akan campur tangan dalam tuduhan isu moral yang melibatkan seorang pegawai kehakiman syariah.

Menteri di Jabatan Perdana Menteri (Hal Ehwal Agama) Senator Idris Ahmad berkata pihaknya menyerahkan sepenuhnya perkara tersebut kepada polis untuk melakukan siasatan.

“JPM (HEA) sama sekali tidak akan mencampuri bidang kuasa pihak polis dan undang-undang yang sedang berkuat kuasa,” katanya dalam satu kenyataan di sini.

Dalam pada itu, Idris meminta semua pihak akur dan menyerahkan sepenuhnya kepada pihak berkuasa untuk membuat siasatan yang telus dan terperinci.

“Ia akan memberikan keadilan kepada semua pihak yang terkait dalam isu ini, sebarang kenyataan yang boleh mengganggu siasatan perlulah dihentikan,” tegasnya.

Sebelum ini, media melaporkan polis menyiasat seorang hakim kanan kerana didakwa melakukan gangguan seksual terhadap wanita berkahwin pada 2020. – Bernama


Rakyat dah bosan! KPN perlu tamatkan trend mungkir janji

BANGI, 25 Ramadan 1442H, Jumaat – Tidak mahu ‘pisang berbuah dua kali’, Datuk Seri Acryl Sani Abdullah Sani digesa mengotakan janji beliau sepanjang tempoh perkhidmatannya sebagai Ketua Polis Negara (KPN).

Naib Pengerusi Pertubuhan-Pertubuhan Pembela Islam (PEMBELA), Ustaz Masridzi Sat menegaskan, rakyat sudah bosan dengan pelbagai janji yang ditaburkan namun tidak ditunaikan oleh KPN sebelum ini.

“Banyak kes IGP dulu bila mula dapat jawatan, janji macam-macam tapi pertengahan perkhidmatan senyap. Bila dah bersara baru berani berbunyi semula.

“Trend begini mesti ditamatkan. Rakyat dah bosan,” katanya dalam kenyataan di akaun Facebook, hari ini.

Dalam pada itu, Ustaz Masridzi menegaskan keadaan integriti agensi-agensi penguat kuasa dilihat sudah semakin tenat.

Justeru, beliau berpendapat tidak cukup setakat membuat program ilmu secara dalaman sahaja, sebaliknya perlu melibatkan alim ulama, para pendakwah serta pertubuhan bukan kerajaan (NGO) yang pakar dan berkaitan untuk turun sama membantu berhubung isu berkenaan.

“Jika tidak rakyat tetap merasakan tiada perubahan. Budaya payung-memayung sesama sendiri tetap akan berlaku,” katanya.

Terdahulu, Acryl Sani menggariskan tiga fokus utama untuk memimpin Polis Diraja Malaysia (PDRM) ke arah sebuah pasukan yang menjaga keamanan, berintegriti dan berkhidmat untuk masyarakat.

Beliau berkata, tiga fokus berkenaan adalah untuk memperkasakan integriti dalam kalangan warga PDRM, memperkasakan sistem penyampaian perkhidmatan PDRM dan meneruskan usaha kerajaan mengekalkan kesejahteraan masyarakat.


Belum tiba masa rombak Kabinet

BANGI, 1 Jamadilakhir 1443H, Selasa – Mesyuarat Kabinet esok tidak membincangkan isu mengenai rombakan menteri atau timbalan menteri sebaliknya akan menumpukan agenda menangani banjir dan usaha mengekang COVID-19.

Perdana Menteri, Datuk Seri Ismail Sabri Yaakob berkata, beliau enggan melayan spekulasi mengenai rombakan Kabinet yang didakwa bakal menyaksikan tiga menteri digugurkan dalam masa terdekat.

“Belum tiba masanya lagi (rombakan Kabinet). Biarlah spekulasi itu menjadi spekulasi. Macam-macam nama timbul sekarang (berkaitan spekulasi), namun tumpuan saya kini hendak membantu rakyat yang terkesan dengan banjir dan COVID-19.

“Malah, mesyuarat Kabinet esok akan menumpukan agenda menangani banjir dan usaha mengekang COVID,” katanya seperti dilapor media tempatan hari ini.

Terdahulu, tular berita mengenai spekulasi tiga menteri didakwa bakal digugurkan daripada senarai jemaah Kabinet.

Tiga nama yang dikaitkan dengan spekulasi itu ialah Menteri di Jabatan Perdana Menteri (Tugas-tugas Khas), Datuk Dr Abdul Latiff Ahmad; Menteri Pembangunan Wanita, Keluarga dan Masyarakat, Datuk Seri Rina Mohd Harun; dan Menteri Perpaduan Negara, Datuk Halimah Mohamed Sadique.

Rombakan berkenaan didakwa gara-gara kegagalan mereka menguruskan bencana banjir yang melanda negara baru-baru ini dan mengundang pelbagai kritikan terhadap kepimpinan menteri-menteri tersebut.


Separuh kanak-kanak di Gaza perlukan sokongan psikologi

GAZA, 28 Rabiulawal 1443H, Khamis – Lebih separuh kanak-kanak di Semenanjung Gaza memerlukan sokongan psikologi, menurut Agensi Bantuan dan Pekerjaan Pertubuhan Bangsa-Bangsa Bersatu (UNRWA) bagi Pelarian Palestin pada Rabu.

Pengarah operasi UNRWA di Gaza, Thomas White, berkata ini adalah akibat ketegangan yang berlaku pada Mei.

Beliau menjelaskan bahawa 9,090 kanak-kanak baru-baru ini mengalami masalah tingkah laku dan trauma dan telah menerima sokongan psikologi, lapor Agensi Berita Xinhua.

Katanya, ketegangan baru-baru ini telah menjejaskan kemajuan ekonomi di Gaza yang dijangka dicapai tahun ini di Gaza, dianggarkan pada 0.3 peratus.

“Keadaan hidup di Semenanjung Gaza adalah sukar, terutamanya akibat kadar pengangguran dan kemiskinan yang tinggi,” kata White.

Lebih dua juta penduduk di Semenanjung Gaza berdepan masalah ekonomi akibat sekatan dikenakan Israel sejak 2007.

White berkata agensi PBB itu meneruskan usahanya berunding dengan penderma untuk memulakan proses pembinaan semula rumah pelarian Palestin dan Jerman telah bersetuju membantu.

Pada 10 Mei, Israel melancarkan serangan tentera selama 11 hari di Semenanjung Gaza, menyebabkan lebih 250 rakyat Palestin dan 13 warga Israel terbunuh selain menyebabkan kemusnahan besar-besaran rumah dan infrastruktur. – Bernama


Annuar Musa hormati keputusan personaliti tarik diri dari MN

BANGI, 24 Jamadilawal 1444H, Isnin – Pengasas Muafakat Nasional (MN), Tan Sri Annuar Musa menerima dan menghormati perubahan pendirian beberapa personaliti hiburan yang menarik diri daripada pertubuhan bukan kerajaan (NGO) itu.

Beliau berkata, sebagai NGO bebas, pendukung Muafakat Nasional perlu komited, istiqamah, reda dan ikhlas bersukarela dalam berkhidmat.

Annuar mengakui pelbagai reaksi diterima sejak menggerakkan NGO itu, termasuk yang mengecam penubuhannya sehingga memberi kesan kepada beberapa personaliti.

“Kesannya beberapa personaliti yang awalannya begitu kuat bersukarela mahu turut membantu memaklumkan pada saya pelbagai masalah yang mereka hadapi, terutama mereka yang merupakan personaliti awam seperti penghibur.

“Saya faham mereka jujur menyokong usaha MN, cuma pada masa ini ada perkara lain yang mereka perlu pertimbangkan,” katanya dalam kenyataan, hari ini.

Sebelum ini, nama penyanyi terkenal, Datuk Jamal Abdillah dan pelakon,Ummi Nazeera Nur Hidayah Zainul Abiddin tersenarai dalam ahli dewan tertinggi (ADT) MN seperti yang tular di media sosial.

Namun beberapa hari kemudian, Jamal mengumumkan penarikan diri daripada MN dan kemudiannya diikuti Ummi yang mengumumkan untuk keluar dari MN.

Menurut Annuar, beliau menerima baik keputusan itu dan menggesa supaya isu penarikan diri dua personaliti terbabit tidak dimomokkan lagi.

“Saya menerima dengan baik, malah amat berterima kasih. Dato Jamal Abdillah sahabat baik saya. Kami berkomunikasi hampir setiap hari.

“Ummi Nazeera umpama anak saya sendiri. Keluarga kami seperti adik beradik. Kerjaya mereka semua lebih penting,” katanya.

Beliau berkata, MN akan melalui pelbagai cabaran dan menyifatkan tohmahan serta fitnah sudah seperti asam garam dalam kehidupan.

Annuar turut mengaku mungkin terdapat kesilapannya dalam mengumumkan senarai nama ADT terlalu awal.

“Masih ramai kumpulan industri kreatif dan seniman yang telah menyertai MN. Kita tetap menyediakan sekurang-kurangnya dua wakil dari industri kreatif dalam ADT.

“Biarlah penglibatan mereka diketahui bila tiba masa yang sesuai. Mesyuarat pertama hanya pada 7 Januari nanti, dan banyak lagi perkara yang perlu kita perhalusi,” katanya.


Protes umum lumpuhkan sebahagian Tebing Barat

RAMALLAH, 3 Syaaban 1444H, Jumaat – Protes umum pada Khamis melumpuhkan semua aspek kehidupan di Tebing Barat sebagai solidariti terhadap insiden pembunuhan 11 rakyat Palestin dalam operasi ketenteraan Israel di Nablus.

Mogok itu menyebabkan kedai, sektor pengangkutan dan komunikasi, sektor pendidikan di sekolah serta universiti, bank dan institusi kerajaan ditutup.

Ahli Jawatankuasa Eksekutif Pertubuhan Pembebasan Palestin, Wasel Abu Youssef berkata, serangan menyeluruh merebak ke semua gabenor Tebing Barat dan menganggapnya satu bentuk penentangan dalam menghadapi pendudukan Israel.

Wasel mengutuk operasi ketenteraan di Nablus sebagai ‘pembunuhan beramai-ramai’ dan menggesa campur tangan antarabangsa untuk menghentikan pencerobohan pengganas Israel.

Rabu lalu, tentera dan puak Palestin menggesa mogok menyeluruh di semua wilayah negara itu sebagai solidariti kematian para syuhada di Nablus dan mengutuk jenayah pendudukan rejim.

Terdahulu, Kementerian Kesihatan Palestin memaklumkan 11 rakyatnya termasuk tiga warga emas dan seorang mangsa bawah umur terbunuh, manakala lebih 100 yang lain cedera dalam operasi ketenteraan Israel di Nablus.-  Agensi


Kategori baharu BKM untuk keluarga lebih 5 anak

BANGI, 10 Rabiulawal 1444H, Jumaat – Isi rumah berpendapatan bulan kurang daripada RM2,500 dan menanggung lima orang anak atau lebih, layak menerima Bantuan Keluarga Malaysia (BKM) sebanyak RM2,500 pada tahun depan.

Menteri Kewangan, Tengku Datuk Seri Zafrul Tengku Abdul Aziz berkata, ini adalah kategori baharu sebagai usaha kerajaan meringankan beban keluarga yang menyara ramai anak.

Beliau dalam pembentangan Belanjawan 2023 petang ini berkata, BKM 2023 akan memberi manfaat kepada 8.7 juta penerima dengan peruntukan keseluruhan RM7.8 bilion.

“Bagi isi rumah sehingga empat orang anak pula akan layak menerima BKM antara RM1,000 hingga RM2,000.

“Kepada isi rumah berpendapatan RM2,500 hingga RM5,000, BKM yang disediakan antara RM500 hingga RM1,250 bergantung kepada bilangan anak,” katanya.

Tengku Zafrul berkata, warga emas tiada pasangan serta golongan bujang akan menerima BKM masing-masing RM600 dan RM350 bergantung kepada had pendapatan tertentu.

Beliau turut mengumumkan bantuan tambahan RM500 kepada ibu atau bapa tunggal yang mempunyai tanggungan anak diteruskan, di mana penerima layak menerima maksimum sehingga RM3,000.

“BKM 2023 ialah bantuan komprehensif yang ditambah baik dengan ketara jika dibandingkan dengan Bantuan Sara Hidup 2020 dengan peruntukan RM5 bilion,” katanya.

Meskipun BKM 2023 ditambah baik menerusi kategori baharu, jumlah keseluruhan pemberian bantuan tunai itu bagaimanapun berkurang berbanding tahun ini.

Menerusi belanjawan 2022, sebanyak RM8.2 bilion diperuntukkan untuk BKM yang memanfaatkan 9.6 juta penerima.


Rekod baru jumlah lepasan UEC daftar PISMP, dakwa MCA

KUALA LUMPUR, 16 Safar 1443H, Khamis – Seramai 18 pelajar lepasan Sekolah Menengah Persendirian Cina (SMPC) dilaporkan mendaftar Program Ijazah Sarjana Muda Perguruan (PISMP) bagi Sijil Peperiksaan Bersepadu (UEC), setakat kelmarin.

Pendaftaran itu merupakan angka tertinggi dalam sejarah, kata Naib Pengerusi Jawatankuasa Penasihat Pendidikan MCA, Chen Fan Chong seperti dipetik mcalantian.org, semalam.

PISMP-UEC telah dilancarkan pada 10 Jun 2010 di mana kerajaan Barisan Nasional (BN) mengumumkan kebenaran untuk lepasan sijil UEC memasuki Institut Pendidikan Guru Malaysia (IPGM).

Difahamkan, pengambilan calon UEC adalah untuk bidang pengkhususan Bahasa Cina Pendidikan Rendah di Sekolah Jenis Kebangsaan Cina (SJKC).

Dengan seramai 18 orang yang mendaftar dalam PISMP-UEC, ini bermakna program yang diadakan khas untuk lepasan sijil UEC itu sudah kembali seperti sedia kala dalam kerajaan terbaharu ini.

“Pada mula pelancarannya, disebabkan pelbagai faktor, bilangan pendaftaran pelajar UEC kurang memberangsangkan.

“Tetapi dengan bantuan daripada Dong Zong, Jiao Zong dan masyarakat yang mencintai pendidikan Cina, bilangan pelajar yang mendaftar meningkat setiap tahun,” kata Fan Chong.

Pada tahun 2020 sebelum kerajaan Pakatan Harapan (PH) kehilangan kuasa, PISMP-UEC telah lenyap daripada manual pengambilan pelajar IPGM.

“Nasib baik pada tahun yang sama PH hilang kuasa kerana Tun Dr Mahathir Mohamad meletakkan jawatan sebagai Perdana Menteri, sebaik sahaja Perikatan Nasional (PN) berkuasa, wakil MCA yang juga Timbalan Menteri Pendidikan, Datuk Mah Hang Soon telah mengumumkan pembukaan semula PISMP-UEC pada bulan Mac,” katanya.

Malah, beliau juga berkata, dalam sejarah pendidikan Cina, semua usaha dibuat selangkah demi selangkah, sentiasa mara ke depan tidak berundur.

“Kerana orang yang hendak menghancurkan orang Cina sentiasa mencari pelbagai alasan untuk menghalang perkembangan pendidikan Cina.

“Oleh itu, saya berharap lebih ramai lagi pelajar-pelajar SMPC akan mendaftar untuk PISMP-UEC, agar kursus ini menjadi lebih baik dan melahirkan lebih ramai pendidik berbakat untuk pendidikan negara,” katanya.


UTM sedia 10 bas untuk pelajar balik kampung sempena Aidilfitri

JOHOR BAHRU, 20 Ramadan 1442H, Ahad – Lebih 800 pelajar Universiti Teknologi Malaysia (UTM) menyatakan hasrat untuk pulang ke kampung halaman masing-masing setakat ini susulan keputusan kerajaan membenarkan pelajar pulang sempena Hari Raya Aidilfitri.

Timbalan Naib Canselor (Hal Ehwal Pelajar) Prof Dr Shamsul Sahibuddin berkata angka itu diperolehi berdasarkan pengisian borang khas disediakan, meliputi kira-kira 25 peratus daripada 3,200 pelajar yang berada dalam kampus.

Ekoran itu, menurut beliau pihak universiti melalui Jabatan Timbalan Naib Canselor (Hal Ehwal Pelajar) bersama UTM Fleet sedang menguruskan maklumat dan data pelajar yang memerlukan kemudahan pengangkutan.

“Setakat ini, universiti akan memperuntukkan enam bas bagi pergerakan pulang pelajar ke Zon Timur, Utara serta Tengah, dan empat buah lagi untuk Zon Selatan. Bas akan mula bergerak pada 6 Mei dengan pergerakan penghantaran terakhir ialah pada 11 Mei,” katanya dalam kenyataan di sini, hari ini.

Khamis lepas Kementerian Pengajian Tinggi (KPT) mengumumkan lebih 100,000 pelajar institusi pengajian tinggi di seluruh negara dibenarkan pulang ke kampung sempena cuti Aidilfitri, kecuali bagi Sarawak, dan beberapa mekanisme telah ditetapkan termasuk melaksanakannya secara berfasa bagi mengawal pergerakan. – Bernama


Tukar status SK ke SJKC: Penduduk Kinrara bawa kes ke SPRM

PUCHONG, 14 Rabiulawal 1443H, Khamis – Suruhanjaya Pencegahan Rasuah Malaysia (SPRM) diminta campur tangan berhubung isu penukaran status tapak Sekolah Kebangsaan (SK) kepada Sekolah Kebangsaan Jenis Cina (SJKC) di Jalan 5B Bandar Kinrara.

Perkara itu dibangkitkan oleh Pengerusi Badan Bertindak Bandar Kinrara, Haji Mohamad Haron Mohamad Sidik yang khuatir wujud salah guna kuasa dalam isu berkenaan.

“Penduduk di Bandar Kinrara sepakat minta SPRM buat siasatan terperinci berhubung salah guna kuasa dan kita hendak tahu siapa yang gatal tangan luluskan permohonan ini semasa MCO hari itu.

“Ini kerana terlalu banyak perkara yang mencurigakan yang perlu diberi perhatian yang sangat serius oleh semua pihak,” katanya seperti dipetik portal samudera.my.

Beliau berkata, pihaknya telah ke pejabat SPRM pada 27 September lalu bagi menyerahkan laporan dan tindakan susulan berhubung isu bantahan ini yang diadukan pada 10 Mei 2021.

“Bayangkanlah hampir suku dari keseluruhan tanah-tanah berbukit di tapak ini telah berjaya dibawa keluar secara tergesa-gesa. Tiada sesiapa yang dapat menghalang kerakusan mereka ini.

“Jika tiada maklum balas sehingga Ahad depan, Badan Bertindak Bandar Kinrara akan merancang untuk buat perhimpunan aman secara besar-besaran,” katanya lagi.

Objektif Badan Bertindak Bandar Kinrara dilancarkan adalah bagi menyelamatkan pencerobohan tanah Bandar Kinrara 5B milik Sekolah Kebangsaan (SK) kepada SJKC Too Joon Hing.

Dalam pada itu, Mohamad Haron memaklumkan, pihaknya menerima khabar bahawa isu berkenaan akan dipanjangkan kepada Perdana Menteri, Datuk Seri Ismail Sabri Yaakob.


300,000 warga Indonesia dijangka kembali ke Malaysia selepas Aidilfitri

JOHOR BAHRU, 26 Ramadan 1443H, Khamis – Seramai 300,000 warga Indonesia dijangka memasuki kembali negara ini secara berperingkat selepas Hari Raya Aidilfitri.

Duta Besar Indonesia ke Malaysia Hermono berkata, selain mereka yang pulang berhari raya, jumlah itu juga termasuk individu yang pulang ke Indonesia semasa Perintah Kawalan Pergerakan (PKP).

Beliau berkata, kekurangan pekerja asing di Malaysia turut menyumbang kepada kemasukan warga Indonesia ke negara ini.

“Ini kerana Malaysia juga mengalami kekurangan tenaga buruh dan ia bergantung kepada permintaan, namun saya ramalkan sekitar 300,000 (warga Indonesia) akan memasuki Malaysia,” katanya pada sidang media selepas meninjau Terminal Feri Antarabangsa Stulang Laut, di sini hari ini.

Sementara itu, Hermono berkata, kesemua perkhidmatan penerbangan serta feri daripada Malaysia menuju ke Indonesia penuh ketika ini dan majoritinya pulang bagi menyambut Aidilfitri bersama keluarga.

“Semua penerbangan penuh sekarang dan (ini berikutan) Indonesia juga sudah beri kelonggaran untuk memasuki negara,” katanya.

Beliau pada masa sama menasihati warga Indonesia yang ingin memasuki negara ini agar menggunakan jalan yang sah. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Kerajaan diminta segera gubal Undang-undang Antitapisan Perjuangan Palestin: MACSA

BANGI, 5 Syawal 1442H, Isnin – Kerajaan perlu menggubal Undang-undang Antitapisan Perjuangan Palestin yang didakwa dilakukan oleh syarikat gergasi media sosial dunia.

Gesaan itu dilakukan oleh Perikatan Masyarakat Sivil dalam Proses Semakan Sejagat (UPR) Malaysia (MACSA) pada Isnin.

Dalam satu kenyataan bersama oleh Pengerusi MACSA, Lukman Sheriff Alias; Pengerusi Bersama MACSA, Prof Madya Dr Rafidah Hanim Mohkhtar dan Pengerusi Yayasan MyAQSA, Suwardi Yaacob, mereka memandang serius terhadap pelbagai aduan bahawa syarikat gergasi rangkaian media sosial seperti Facebook, Twitter dan TikTok telah mengenakan sekatan secara tidak adil, diskriminasi serta sewenang-wenangnya terhadap berita-berita yang menyentuh keadaan rakyat Palestin.

Mereka berkata, pelbagai dakwaan telah dibuat oleh ramai pengguna bahawa syarikat-syarikat terbabit telah menyekat kebebasan bersuara mereka dengan menghapuskan hantaran atau komen yang sah.

Malah, kata mereka, syarikat-syarikat berkenaan juga telah menutup akaun dengan sewenang-wenangnya tanpa memberi alasan dan melalui proses yang sewajarnya.

“Maka, sudah tiba masanya syarikat rangkaian sosial ini dipertanggungjawabkan ke atas pencabulan kebebasan bersuara. Rakyat Palestin sudah terlalu lama ditindas dengan kejam di bawah rejim Israel dan sebarang sekatan penyebaran berita dan hak bersuara mereka, adalah tidak berperikemanusiaan dan tidak boleh diterima.

“Oleh itu, MACSA menyeru agar Malaysia menjadi negara pertama di dunia yang menggubal ‘Undang-undang Antitapisan (anti-censorship) Perjuangan Palestin’ agar syarikat rangkaian sosial gergasi ini dipertanggungjawabkan dalam sebarang bentuk sekatan kebebasan bersuara,” katanya seperti dilapor media tempatan.

MACSA berkata, pihaknya mengakui syarikat-syarikat berkenaan mempunyai hak untuk menyekat ucapan kebencian, namun apa yang dimaksudkan dengan ucapan kebencian mestilah diperjelaskan.

“Sebarang sekatan bersuara mestilah dilaksanakan dengan adil serta telus dan bukan sewenang-wenang seperti yang dilakukan sekarang.

“Mana-mana syarikat rangkaian sosial gergasi yang melanggar undang-undang ini hendaklah dikenakan denda yang setimpal,” katanya.


Saluran khusus TV pendidikan, DidikTV KPM dilancarkan

KUALA LUMPUR, 5 Rejab 1442H, Rabu – Perdana Menteri Tan Sri Muhyiddin Yassin hari ini melancarkan saluran khusus TV pendidikan secara terestrial, DidikTV Kementerian Pendidikan Malaysia (KPM).

Saluran itu yang kali pertama diperkenalkan, mula bersiaran hari ini, menerusi saluran 107 di MYTV, saluran 147 di ASTRO dan saluran ntv7 di TV UNIFI, bermula 7 pagi hingga 12 tengah malam setiap hari.

Ia merupakan antara usaha berterusan Kementerian Pendidikan, untuk meningkatkan akses pendidikan seluruh negara.

Muhyiddin dalam ucapan perasmiannya berkata, DidikTV KPM akan menyiarkan program-program yang berteraskan kurikulum dan kokurikulum KPM, selain berita mengenai dunia pendidikan daripada peringkat prasekolah hingga Tingkatan 6, program bercorak didik hibur (edutainment) serta kandungan yang dihasilkan oleh murid.

Selain itu katanya, kandungan pembelajaran sepanjang hayat yang memberi fokus kepada nilai-nilai murni dan pembangunan karakter murid akan turut disiarkan.

“Saya yakin bahawa DidikTV KPM akan dapat membantu pelaksanaan PdPR (Pengajaran dan Pembelajaran di Rumah), khususnya bagi murid yang tidak mempunyai akses kepada pendidikan secara dalam talian. Ibu bapa juga boleh meluangkan masa untuk menonton DidikTV KPM bersama-sama anak-anak,” katanya.

Jelasnya KPM mengambil inisiatif menghidupkan semula slot program TV pendidikan secara terestrial sejak pelaksanaan Perintah Kawalan Pergerakan (PKP) pada 18 Mac tahun lalu, sebagai usaha membolehkan murid mendapat bahan pembelajaran melalui televisyen, khususnya yang tidak mempunyai akses internet atau peranti yang sesuai.

“Kerajaan sedar bahawa pendidikan merupakan antara sektor yang amat terkesan akibat pandemik COVID-19 yang melanda negara sejak awal tahun lalu. Keadaan ini merupakan satu situasi yang sukar, sehinggakan KPM perlu mengambil keputusan menutup sekolah semasa tempoh pelaksanaan PKP.

“Apabila sekolah ditutup, pastinya pengajaran dan pembelajaran secara bersemuka di sekolah tidak dapat dilaksanakan. Namun begitu, KPM komited untuk terus menyediakan akses pendidikan kepada lebih lima juta murid bagi membolehkan mereka mendapat pengetahuan, kemahiran dan nilai yang diperlukan,” katanya.

Bagaimanapun, katanya pelaksanaan PdPR secara dalam talian masih belum dapat dilaksanakan sepenuhnya dalam tempoh yang singkat, memandangkan kepelbagaian latar belakang murid-murid dengan ada yang tinggal di kawasan bandar, luar bandar ataupun kawasan pedalaman.

Pada masa yang sama, Muhyiddin turut tertarik cara pengajaran yang dilakukan oleh Cikgu Arzman Saad bagi subjek Matematik Kertas 1, menerusi slot ‘Road to Success SPM 2020’ di saluran ntv7 yang disifatkan kreatif serta mudah diterima dan difahami oleh murid.

“Saya juga difahamkan bahawa guru yang dijemput untuk mengajar adalah dalam kalangan guru yang berpengalaman bidang masing-masing, supaya kualiti pengajaran yang disampaikan adalah pada tahap yang terbaik,” katanya.

Road to Success SPM 2020 sebelum ini disiarkan menerusi slot DidikTV di saluran ntv7, yang menjemput guru-guru pelbagai mata pelajaran bagi membincangkan teknik menjawab soalan Sijil Pelajaran Malaysia (SPM), bagi calon-calon peperiksaan.

Jelasnya, program sebegini adalah sangat baik bagi membantu calon peperiksaan SPM yang akan mula menduduki peperiksaan pada minggu hadapan.

Beliau turut melahirkan keyakinan ramai dalam kalangan warga pendidik mempunyai kemahiran dan kepakaran menyampaikan kandungan pembelajaran secara kreatif.

“Tahniah kepada guru-guru yang begitu komited mendidik anak murid dalam apa jua keadaan,” katanya. – Bernama


1,103 kes baharu positif COVID-19

KUALA LUMPUR, 30 Rabiulawal 1442H, Isnin – Kes baharu COVID-19 yang direkodkan hari ini kekal empat digit iaitu 1,103 kes, menjadikan jumlah kes positif dalam negara sebanyak 48,520, kata Ketua Pengarah Kesihatan Tan Sri Dr Noor Hisham Abdullah.

Beliau berkata dengan perkembangan itu, bilangan kes aktif dengan kebolehjangkitan COVID-19 ialah 12,601 kes, manakala jumlah kes pulih hari ini adalah 821 menjadikan jumlah kumulatif kes pulih sebanyak 35,606 kes.

Menurut Dr Noor Hisham, satu kes daripada 1,103 kes baharu yang direkodkan hari ini merupakan kes import yang mendapat jangkitan dari luar negara.

Penularan tempatan menyaksikan Wilayah Persekutuan Kuala Lumpur mencatatkan jumlah kes tertinggi dengan 392 kes, diikuti Sabah (288), Selangor (150), Perak (116), Negeri Sembilan (90) dan Pulau Pinang (26).

“Kedah pula mencatatkan 10 kes, Wilayah Persekutuan Labuan dan Johor masing-masing lapan kes, Kelantan (tujuh), Terengganu (empat) serta Sarawak, Melaka dan Wilayah Persekutuan Putrajaya masing-masing merekodkan satu kes,” katanya dalam sidang media mengenai perkembangan COVID-19 hari ini.

Dr Noor Hisham berkata terdapat empat kes kematian COVID-19 hari ini menjadikan jumlah kumulatif kematian di Malaysia akibat wabak itu adalah 313 kes.

‘’Empat kematian itu membabitkan dua lelaki berusia 46 dan 54 tahun serta dua wanita berusia 73 dan 51 tahun yang kesemuanya dari Sabah.

Mereka menerima rawatan di Hospital Queen Elizabeth, Kota Kinabalu dan Hospital Tawau,’’ katanya.

Sehingga kini, terdapat 102 kes positif COVID-19 yang sedang dirawat di Unit Rawatan Rapi (ICU) dengan 39 kes memerlukan bantuan pernafasan. – Bernama


Nilai ringgit jatuh bawa kebaikan, BERJASA bidas ‘teori’ Rafizi

BANGI, 10 Zulkaedah 1444H, Selasa – BERJASA membidas Rafizi Ramli susulan kenyataan Menteri Ekonomi itu mengenai kejatuhan nilai ringgit yang didakwanya ada kebaikan kepada negara.

Ketua Pemuda BERJASA, Fahmi Bazlan berkata, kenyataan Rafizi seolah-olah memperlihatkan beliau mengambil mudah isu ini, malah disifatkan seperti menambah minyak ke dalam api tatkala rakyat kini terhimpit dengan krisis ekonomi ekoran inflasi serta kejatuhan nilai ringgit.

Beliau berkata, kenyataan Rafizi tidak wajar kerana ia sudah pasti mewakili kerajaan, memandangkan beliau memegang jawatan menteri kanan kepada Perdana Menteri.

“Apa yang dinyatakan oleh Rafizi hanya mewakili sebahagian pendapat sahaja, sedangkan di sisi lain adalah kejatuhan nilai mata wang ringgit akan memberikan impak yang besar kepada inflasi dan kenaikan harga barang.

“Ini secara tidak langsung akan terus membebani rakyat dengan kos sara hidup yang meruncing,” katanya seperti dilapor dalam Gelombang Berjasa.

Justeru, Fahmi menegaskan, seharusnya setiap kenyataan yang dibuat menteri perlu bertanggungjawab dan memenuhi kehendak survival rakyat serta negara.

Katanya, kerajaan sepatutnya memfokuskan sepenuhnya kepada usaha menstabilkan pasaran supaya mata wang negara stabil dan bertambah baik.

“Cuba kerajaan fikirkan nasib-nasib peniaga ini. Mereka yang sebenarnya menjadi mangsa kepada ketidaktentuan nilai mata wang ringgit kita ini.

“Barang-barang import terutamanya akan menjadi mahal dan menjejaskan peniaga yang terpaksa mengeluarkan kos yang besar untuk membelinya,” katanya.

Menurut Fahmi, ini termasuklah isu baharu membabitkan masalah kekurangan bekalan gula di pasaran.

“Tiba-tiba kerajaan keluarkan kenyataan bahawa pengeluar gula dibenarkan menjual gula mereka tanpa harga apungan dan mengeluarkan gula ‘premium’ sendiri.

“Secara automatik gula selepas ini bakal keluar daripada produk kawalan harga. Kerajaan sepatutnya datangkan bersama solusi untuk isu ini kerana mustahil rakyat tidak tertekan dengan kesempitan ekonomi kini,” katanya.

Sebelum ini, Rafizi dilaporkan berkata penyusutan nilai ringgit yang direkodkan sejak dua minggu ini turut membawa kebaikan kepada negara.

Beliau berkata, meskipun nilai ringgit jatuh, kerajaan belum bercadang untuk menyemak semula unjuran pertumbuhan ekonomi negara tahun ini.


Komunikasi lucah transgender terhadap kanak-kanak jenayah serius

Oleh Zuhayati Yazid

AMPANG, 1 Rabiulakhir 1444H, Khamis – Mahkamah Sesyen Ampang menetapkan empat hari bermula 24 hingga 27 Julai 2023 sebagai perbicaraan terhadap kes transgender, Mohd Saifuddin Ilias atau Safiey Ilias.

Dia didakwa atas dua pertuduhan termasuk melakukan amang seksual bukan fizikal terhadap seorang remaja lelaki melalui aplikasi Instagram.

Usahawan kosmetik itu sebelum ini mengaku tidak bersalah atas pertuduhan melakukan perbuatan berkenaan dengan menggoyang-goyang payu daranya di hadapan mangsa menerusi Instagram di kediaman Bandar Baru Bangi, 9 Jun 2021.

Dia didakwa mengikut Seksyen 11(1)(a) Akta kesalahan-kesalahan Seksual Terhadap Kanak-Kanak 2017 yang membawa hukuman maksimum penjara tiga tahun dan Seksyen 15 (a)(i) yang membawa hukuman maksimum penjara 10 tahun atau denda RM20,000 atau kedua-dua jika disabit kesalahan.

Kes berkenaan dibawa ke muka pengadilan selepas Pensyarah Kanan Universiti Sains Islam Malaysia (USIM), Prof Dr Rafidah Hanim Mokhtar membuat laporan polis dan menggesa pihak berwajib segera mengambil tindakan terhadap transgender berkenaan yang melakukan dandanan seksual ke atas pengguna media sosial yang dipercayai berusia 14 dan 15 tahun.

Ahli Pertubuhan Ikatan Wanita Antarabangsa bagi Institusi dan Pendidikan Berkualiti (WAFIQ), yang juga wakil bagi salah seorang pengadu, menyifatkan kes ini sebagai peringatan bahawa tiada siapa boleh memulakan sebarang komunikasi lucah dan tidak senonoh terhadap kanak-kanak.

Bercakap kepada Ismaweb.net, peguam serta Exco Belia dan Media WAFIQ, Nur Farihah Meor Mazli berkata, WAFIQ berperanan untuk menyebar luas fahaman bahawa perbuatan yang dilakukan transgender itu adalah jenayah serius yang melibatkan kanak-kanak.

“Sekiranya perkara ini berlarutan, kita tidak mampu untuk menyekat kes jenayah seksual yang semakin membimbangkan – yang mempunyai elemen ideologi LGBT .

“Kita khuatir sekiranya pempengaruh apatah lagi  seorang transgender mengeluarkan kenyataan berbentuk lucah dan seksual di media sosial.

“Perkara ini sepatutnya perlu segera dibanteras kerana tidak mahu songsang LGBT terus menular,” katanya.


Nur Jazlan anggap Tajuddin liabiliti sebenar UMNO

JOHOR BAHRU, 28 Zulkaedah 1443H, Selasa – Timbalan Pengerusi Badan Perhubungan UMNO Johor, Datuk Nur Jazlan Mohamed berkata, Datuk Seri Tajuddin Abdul Rahman telah membuktikan  bahawa beliau adalah liabiliti sebenar kepada UMNO.

Beliau berkata demikian sekali gus mempersoalkan dakwaan Ahli Parlimen Pasir Salak itu bahawa 130 ketua bahagian tidak menyokong Datuk Seri Ahmad Zahid Hamidi.

“Tiada usul daripada mana-mana bahagian di seluruh negara yang mahu Ahmad Zahid berundur sebagai presiden parti.

“Malah UMNO, di bawah pimpinan Ahmad Zahid, berjaya melaksanakan mesyuarat agung tahunan (AGM) malah mesyuarat agung luar biasa (EGM) tanpa mana-mana bahagian menggesa beliau berundur,” katanya seperti dilapor akhbar tempatan.

Nur Jazlan mengingatkan pengkritik Ahmad Zahid dalam parti supaya menghormati keputusan yang dibuat semasa AGM dan EGM kerana ia datang dari akar umbi UMNO.

Nur Jazlan bagaimanapun mengucapkan selamat maju jaya kepada Tajuddin dalam usaha seterusnya sebagai Duta Malaysia ke Indonesia.

“Saya berharap dan berdoa agar hubungan Malaysia dan Indonesia akan terus berkembang maju berikutan pelantikan beliau sebagai duta kami di sana,” katanya.

Dalam sidang media, semalam, Tajuddin mendakwa terdapat gerakan yang diketuai oleh Datuk Seri Mohamad Hasan dan Datuk Seri Najib Razak untuk menekan Ahmad Zahid supaya meletakkan jawatan sebagai presiden parti.

Tajuddin mendakwa rancangan itu adalah mengumpul tandatangan daripada ketua bahagian untuk memorandum mendesak peletakan jawatan Ahmad Zahid, dan kajian awal dalaman parti menunjukkan bahawa langkah ini disokong oleh 130 daripada 191 ketua bahagian UMNO.

Tajuddin, yang menunjukkan kepada pemberita gambar kononnya dari mesyuarat sulit berkaitan perkara itu, berkata, beliau juga boleh mendedahkan nama 130 ketua bahagian yang menyokong Ahmad Zahid meletak jawatan.

“Terdapat kira-kira 18 ketua bahagian di Perak dan 18 di Selangor yang menyokong perkara ini. Jika ada keperluan untuk menunjukkan senarai, saya boleh melakukannya.

“Tetapi tidak perlu menunjukkan, kerana saya melindungi rakan saya,” katanya.

Bagaimanapun, beliau mendakwa rancangan untuk menyerahkan memorandum itu kepada Ahmad Zahid gagal apabila Mohamad tiba-tiba berundur selepas Timbalan Presiden UMNO itu diancam oleh ‘budak Zahid’.


Pesawat Dubai dilarang mendarat di Denmark

COPENHAGEN, 10 Jamadilakhir 1442H, Sabtu –  Denmark melarang semua pesawat dari Dubai untuk mendarat di negara itu mulai hari ini, berikutan khuatir akan penularan wabak COVID-19.

Perintah larangan itu berkuat kuasa selama lima hari.

Kementerian Pengangkutan Denmark berkata, pihaknya mencurigai akan ujian COVID-19 yang dilakukan di Dubai sebelum penumpang berlepas selain tidak menolak kemungkinan ia tidak boleh dipercayai.

Kementerian itu berkata, maklumat terperinci mengenai perkara itu telah diterima.

Bermula awal bulan ini, Denmark mewajibkan semua pengunjung perlu menunjukkan hasil negatif COVID-19 dalam ujian yang dilakukan 24 jam sebelum tiba di negara itu. – Agensi


Menteri Luar Arab Saudi bantah perbuatan cemarkan al-Quran

RIYADH, 12 Muharam 1445H, Ahad – Menteri Luar Arab Saudi, Faisal bin Farhan Al Saud menyuarakan bantahan kerajaan Arab Saudi terhadap semua percubaan untuk mencemarkan al-Quran dan menuntut tindakan segera bagi menghentikan perbuatan ekstremis yang menyinggung perasaan umat Islam, lapor Xinhua.

Dalam perbualan telefon dengan rakan sejawatan dari Sweden, Tobias Billstrom, pada Jumaat, Menteri Luar Arab Saudi itu berkata bahawa pembakaran al-Quran mencetuskan kebencian agama dan menjejaskan dialog.

Billstrom berkata, Sweden turut mengecam perbuatan membakar al-Quran itu.

Diplomat Sweden itu turut menyuarakan kesedihan terhadap eksploitasi secara terang-terangan yang dilakukan sesetengah pihak terhadap perlembagaan Sweden.

Sweden akan berusaha mengambil langkah sewajarnya untuk menamatkan semua tindakan keganasan dan mencemarkan agama serta kitab suci, katanya.

Beberapa kejadian mencemarkan al-Quran berlaku di Sweden pada tahun ini.

Pada 28 Jun, seorang pelarian Iraq membakar naskhah al-Quran di luar masjid Stockholm dan pada 20 Julai dia bertindak memijak al-Quran di hadapan kedutaan Iraq di Stockholm. – Bernama


300 sukarelawati IFFAH turun padang santuni mangsa banjir

Oleh Zuhayati Yazid

BANGI, 18 Jamadilawal 1443H, Khamis – Terkesan dengan nasib mangsa bencana banjir, Kelab Serikandi IFFAH, sayap wanita muda bagi Wanita Ikatan Muslimin Malaysia (ISMA) mengambil langkah segera dengan menggerakkan pasukan sukarelawati.

Seramai 300 ahli yang terdiri daripada belia berusia 18 hingga 30 tahun turun padang menjayakan misi kemanusiaan dengan tujuan utama membantu meringankan beban mangsa di beberapa kawasan terlibat banjir di Klang, Hulu Langat dan negeri-negeri lain.

Ketua Wanita ISMA, Dr Suriani Sudi berkata, pihaknya menggerakkan sukarelawati selepas mendapat berita berkenaan banjir dan mengagihkan kumpulan di kawasan-kawasan tertentu.

“Untuk kali ini kira-kira 300 sukarelawati terlibat ke beberapa kawasan banjir teruk dengan misi  untuk membersihkan kawasan pasca banjir di beberapa kawasan yang terjejas teruk.

“Sukarelawati ke kawasan dilanda banjir untuk membantu penduduk yang terkesan termasuk di PPS bagi membantu melaksanakan tugasan mencuci dan membersihkan kawasan yang terjejas.

“Bukan itu sahaja mereka juga terlibat dengan kerja-kerja melibatkan pembungkusan keperluan seperti lampin pakai buang, tuala wanita, pakaian dalam untuk diagihkan kepada mangsa,” katanya ketika dihubungi Ismaweb.net, hari ini.

Dr Suriani menambah, perjalanan misi bantuan itu dijayakan menerusi tabung bantuan yang baharu dilancarkan serta sumbangan orang awam untuk membeli keperluan bagi diagihkan kepada mangsa terlibat.

“Fokus sukarelawati IFFAH adalah kerja-kerja sukarelawan dan jati diri, namun dalam situasi hari ini, kita banyakkan program seperti menyantuni mangsa-mangsa terjejas dengan melakukan kerja-kerja membersih bagi membantu meringankan beban termasuk memberi sokongan moral,” katanya.

Jelasnya lagi, sukarelawati juga turut terlibat menjayakan program Kit Emosi di Pusat Pemindahan Sementara (PPS) kepada kanak-kanak dengan cara memberi layanan dan sokongan sebagai terapi kepada mangsa.

“Menerusi program Kit Emosi, sukarelawati kita cuba menyantuni mangsa-mangsa sambil bertanya khabar sebagai terapi kepada mangsa-mangsa, walaupun nampak ringkas namun melalui perbualan berkenaan ia dapat mengurangkan beban dan tekanan emosi yang ditanggung mangsa,” katanya.

Beliau dalam masa sama menggesa, IFFAH mempelawa seramai mungkin wanita untuk mendaftar sebagai Sukarelawati IFFAH di seluruh Malaysia.

Tenaga Sukarelawati yang mendaftar akan disusun dan dikoordinasi oleh cawangan IFFAH mengikut lokaliti masing-masing.

Pendaftaran boleh dilakukan melalui pautan berikut:


Tips lembutkan hati ‘keras’

1. SEORANG lelaki telah datang kepada Rasulullah mengadu tentang hatinya yang keras. Lalu Rasulullah berpesan kepadanya:

إِنْ أَرَدْتَ أَنْ يَلِينَ قَلْبُكَ، فَأَطْعِمِ الْمِسْكِينَ، وَامْسَحْ رَأْسَ الْيَتِيمِ

“Sekiranya engkau ingin melembutkan hatimu, maka berilah makan pada orang miskin dan usaplah kepala anak yatim.” (HR Ahmad)

2. Menurut Sheikh Mula Ali al-Qari, amalan membantu orang yang susah ini akan mengingatkan kita tentang nikmat yang telah dikurniakan oleh Allah kepada kita. Kata beliau:

وأطعم المسكين لترى آثار نعمة الله عليك حيث أغناك، فيرق قلبك، ويزول قسوته

“Dan memberi makan kepada orang yang miskin itu supaya engkau melihat nikmat-nikmat kurniaan Allah yang telah memberikan kesenangan dalam hidupmu, supaya (melihat kesusahan orang lain ini) akan melembutkan hatimu dan menghilangkan kekerasannya.” (Mirqah al-Mafatih)

3. Begitu juga dengan mengusap kepada anak yatim mengingatkan diri kita tentang kematian yang pasti akan datang. Kita mungkin beruntung dipanjangkan usia oleh Allah, tetapi ingatlah, ada orang disekeliling kita yang telah pergi, meninggalkan anak-anak mereka. Mengingatkan kepada kita tanggungjawab kita agar saling membantu.

4. Rasulullah turut pernah mengingatkan para sahabat agar melihat kesusahan orang yang berada disekeliling kita. Mudah-mudahan ia mengingatkan kepada kita nikmat yang telah Allah limpahkan dalam kehidupan kita. Sabda Rasulullah:

انظروا إلى من هو أسفلَ منكم ولا تنظروا إلى من هو فوقَكم ، فإنه أجدَرُ أن لا تزدَروا نعمةَ اللهِ عليكم

““Pandanglah orang yang berada di bawahmu (dalam masalah harta dan dunia) dan janganlah engkau pandang orang yang berada di atasmu (yang kaya dan mewah). Perkara itu akan membuatmu tidak meremehkan nikmat Allah padamu.” (HR al-Tirmizi)

Semoga Allah membimbing kita.

Dr Ahmad Sanusi Azmi


Industri teknologi akan dimasuk dalam silibus pendidikan Sains

BANGI, 22 Ramadan 1443H, Ahad – Mata pelajaran industri teknologi akan diperkenalkan dalam silibus pendidikan Sains tidak lama lagi.

Menteri Sains, Teknologi dan Inovasi (MOSTI), Datuk Seri Dr Adham Baba berkata, pihaknya akan berbincang dengan Kementerian Pendidikan untuk melibatkan industri berkenaan dalam bidang sains, teknologi, kejuruteraan dan matematik (STEM).

“Satu memorandum terhadap STEM akan dibawa kepada kerajaan dalam masa terdekat.

“MOSTI akan berbincang dengan Kementerian Pendidikan, saya dimaklumkan mereka akan bawa memorandum kepada Kabinet mengenai STEM dan penggunaanya kepada kerajaan.

“MOSTI juga akan memberi ulasan supaya teknologi seperti reka bentuk, penggunaan artificial intelligence (AI) dimasukkan seawalnya dalam kurikulum dan kokurikulum sekolah,” katanya.

Sehingga kini, Dr Adham yang juga Ahli Parlimen Tenggara berkata, teknologi dron juga belum dimasukkan ke dalam silibus Sains secara rasmi.

“Dahulu kita ada Formula One In Schools tapi sekarang ini dengan adanya teknologi dron, saya bersama JPNJ (Jabatan Pendidikan Negeri Johor) akan memulakan usaha supaya aktiviti yang berkaitan kokurikulum dalam sekolah, institut pengajian tinggi atau institut kemahiran turut dibekalkan kepada masyarakat.

“Jadi kita berusaha supaya dalam masa terdekat ini ada teknologi seperti ini.

“Saya difahamkan dalam kurikulum reka bentuk sudah ada reka bentuk dron dan ini juga diambil kira dalam silibus,” katanya.


NGO umpama ‘daun kari’ parti politik Melayu

BANGI, 6 Zulhijjah 1441H, Isnin – “Apakah mungkin sudah tiba masanya NGO membuat ‘kuasa ketiga’ (third force) dengan masuk bertanding dalam pilihan raya umum dan benar-benar menjadi suara rakyat marhaen di Parlimen?”

Demikian persoalan dibangkitkan Pengerusi Pertubuhan Pembela-Pembela Islam (PEMBELA), Haji Aminuddin Yahaya ekoran kemelut politik yang tidak berkesudahan, malah makin bertambah parah.

Bahkan, lebih menyedihkan, perjuangan wakil-wakil rakyat kini tidak lagi memperlihatkan prinsip yang kukuh dan kesungguhan dalam memperjuangkan nasib rakyat.

“Selepas melihat kerajaan Barisan Nasional (BN), kemudiannya kerajaan Pakatan Harapan (PH) dan kini kerajaan Perikatan Nasional (PN), maka saya terfikir apa sebenarnya wakil-wakil rakyat kita ini perjuangkan.

“Walaupun dari segi manifesto dan ceramah masing-masing berdegar-degar membayangkan mereka sebagai pejuang rakyat tetapi hakikatnya tak banyak nasib rakyat yang benar-benar terbela.

“Saya tak nampak lagi wakil rakyat yang miskin tetapi yang kaya-raya itu memang terlalu ramai. Tak kiralah belah mana sekalipun; kerajaan mahupun pembangkang. Kalau tak jutawan pun sekurang-kurangnya hidup mewahlah,” katanya dalam satu kenyataan, hari ini.

Beliau berkata, kehidupan yang sudah sedia mewah itu pula ditambah lagi dengan pelbagai elaun melampau-lampau.

“Kadang-kadang saya terfikir; mereka ini tak rasa berdosa ke dengan rakyat yang ramai hanya kais pagi makan pagi, kais petang makan petang?

“Macam-macam polisi dan cogan kata dibuat dan dilaungkan, tetapi yang kaya semakin kaya dan yang miskin papa kedana. Jurang antara yang kaya dan miskin semakin meluas,” katanya.

Manakala dari segi hubungan antara kaum pula, kata Haji  Aminuddin, suasana dapat dilihat semakin tegang tetapi ‘hanya disapu ke bawah karpet sahaja’ oleh ahli-ahli politik.

“Saya tidak nampak usaha konkrit dan berkesan untuk memupuk keharmonian antara kaum khususnya dari segi polisi dan dasar.

“Kalau ditubuhkan jawatankuasa atau kementerian, ia hanya sekadar melebarkan lagi jarak atau tidak mengubah apa-apa kerana langkah penyelesaian yang dibuat tidak kepada punca sebenar.

“Bak kata orang, hanya sekadar penyelesaian kosmetik,” katanya.

Sementara kedudukan agama Islam pula, beliau tidak nampak apa-apa perkembangan atau perubahan yang besar, sebaliknya sentiasa menjadi bahan penghinaan dan bahan persendaan.

Lebih parah lagi, golongan mahupun NGO yang melaungkan kebebasan dan hak asasi diangkat dan dijulang pula oleh kerajaan.

“Pada satu sudut, mereka mengatakan memperjuangkan Islam tapi di sudut yang lain mereka seolah-olah menafikannya dengan pelbagai alasan politik. Bagi saya ini satu munafik politik.

“Itu belum lagi kita bicarakan mengenai isu lompat-melompat. Malah, perbahasan Parlimen hanya seperti pusat tadika atau lebih teruk lagi seperti zoo,” katanya.

Kesan daripada tindak tanduk ahli politik, orang muda bukan sahaja tidak mahu menyertai mana-mana aktiviti yang mempunyai kaitan dengan politik, tetapi parti politik itu sendiri.

“Malah, kebanyakan antara mereka enggan pergi mengundi pun. Bagi saya ini satu pengkhianatan dan fitnah kepada ilmu dalam Islam.

“Yang paling pelik ialah apabila kalah, mereka terhegeh-hegeh mencari NGO untuk bantuan tapi bila kuasa sudah ada dalam tangan maka NGO disisih seperti kata pepatah ‘sudah dapat madu, sepah dibuang’,” katanya.

Tidak cukup dengan itu, NGO juga menerima nasib buruk apabila ditekan dan direndah-rendahkan.

“Benarlah kata orang, NGO ini tidak ubah umpama daun kari yang diguna ketika nak memasak tetapi akhirnya dibuang ketika hendak dimakan,” katanya.

Ekoran itu, beliau berpandangan, mungkin tiba masa NGO menuju ke arah inisiatif membawa kuasa ketiga dalam PRU akan datang.

“Mungkin boleh bertanding atas tiket BEBAS tanpa terikat dengan mana-mana parti.

“Mungkin sukar untuk membentuk kerajaan tetapi ia menjadi suara pendesak di Parlimen bagi pembelaan rakyat marhaen, sebagai nafas baharu politik Malaysia,” katanya.


COVID-19: 196,989 kes di Indonesia

JAKARTA,19 Muharram 1442H, Isnin – Indonesia mencatatkan 2,880 kes positif baharu COVID-19 dalam tempoh 24 jam, menjadikan kes positif keseluruhan di republik itu kini meningkat kepada 196,989.

Berdasarkan data yang disiarkan di laman sesawang rasmi pemerintah Indonesia berkenaan COVID-19, www.covid19.go.id hari ini, sebanyak 89,992 lagi pesakit masih dalam pemantauan virus berkenaan.

Bagi tempoh 12 tengah hari semalam sehingga 12 tengah hari ini juga, 105 lagi kematian direkodkan, menjadikan jumlah kematian kumulatif kini 8,130 orang.

Provinsi Jakarta mencatatkan kes positif keseluruhan tertinggi di republik itu iaitu 47,379 kes, dengan tambahan 1,046 kes baharu.

Provinsi Jawa Timur merekodkan jumlah kematian keseluruhan tertinggi iaitu 2,576 orang, diikuti Jakarta (1,296), Jawa Tengah (1,090), Sulawesi Selatan (372) dan selebihnya di wilayah-wilayah lain di Indonesia. -Bernama


‘Two state solution’ idea Israel pecahkan Palestin pada juzuk kecil

BANGI, 20 Rabiulakhir 1445, Sabtu – Kerajaan sepatutnya sedar hakikat bahawa sokongan terhadap sempadan sebelum 1967 adalah bertentangan dengan kempen solidariti Palestin yang dilaungkan Malaysia.

Pengerusi Gabungan Solidariti Pembebasan Palestin (GSPP), Ustaz Muhammad Fauzi Asmuni menegaskan sempadan sebelum 1967 bermaksud Palestin dipecahkan kepada dua.

Perpecahan itu dikaitkan dengan satu juzuk kecil yang akan dipanggil Palestin dan satu juzuk besar meliputi 80 peratus bumi Palestin diberikan kepada Yahudi yang dipanggil Israel.

“Saya tegaskan lagi sekali untuk kita faham bahawa inilah yang dinamakan ‘two state solution’. Ia adalah idea Israel, bukan idea orang Palestin.

“Saya juga suka tegaskan inilah beza besar antara Hamas dan Fatah. Hamas menentang idea ini, Fatah bersetuju dengan penyelesaian ini,” katanya dalam kenyataan hari ini.

Dalam konflik ini, Ustaz Muhammad Fauzi menegaskan, langkah melaksanakan ‘two state solution’ bukan penyelesaian kepada isu Palestin.

“Israel tidak jujur dengan idea ‘two state solution’ yang mereka sendiri cadangkan.

“Buktinya Israel berunding dengan beberapa negara untuk menempatkan penduduk Gaza di Sinai dan merampas 61 peratus tanah di Tebing Barat,” katanya.

Atas sebab itu, beliau menggesa kerajaan bersikap tegas untuk Palestin dikembalikan kepada sempadan sebelum Deklarasi Balfour pada 1917.

“Jangan ambil pendekatan seperti Fatah yang melaungkan kemerdekaan Palestin dan mengutuk Israel di mulut, tetapi reda dengan hasil akhir iaitu Gaza dan Tebing Barat yang kecil itulah yang tinggal untuk Palestin, manakala bakinya adalah Israel.

“Moga kita faham maksud istilah yang diseru supaya kita tidak bersorak kegembiraan atas suatu yang sebenarnya adalah musibah,” katanya.


Tubuh jawatankuasa khas tangani isu murid berhenti sekolah

Oleh Zuhayati Yazid

BANGI, 1 Jamadilawal 1443H, Isnin – Jawatankuasa khas perlu ditubuhkan segera bagi mencari jalan penyelesaian berhubung masalah murid berhenti sekolah yang mencetuskan kebimbangan.

Media melaporkan, 21,316 murid dicatatkan berhenti sekolah sejak bulan Mac tahun 2020, sesuatu yang wajar diberi perhatian serius oleh semua pihak terutamanya kerajaan Pusat.

Atas dasar itu, Presiden Alumni Gabungan Pelajar Malaysia Semenanjung (GPMS) Kebangsaan, Datuk Syed Anuar Syed Mohamad menggesa, pelan tindakan strategik dibentuk bagi mengawal masalah keciciran yang bakal wujud kesan daripada pemberhentian berkenaan.

“Kita mahukan jawatankuasa khas ditubuhkan segera bagi mengatasi isu ini yang tidak boleh dipandang remeh oleh semua pihak terutama Kementerian Pendidikan (KPM).

“Walaupun melibatkan peratusan yang kecil iaitu 0.02 peratusan sahaja namun hakikatnya memberi kesan yang besar kepada negara.

“Kita tidak boleh pandang mudah memandangkan ini melibatkan pewaris anak bangsa kita sendiri, bayangkan anak yang terbiar itu sekiranya dididik dengan sempurna tidak mustahil akan menjadi pemimpin dan pewaris yang berperanan dalam pembentukan negara di masa akan datang,” katanya kepada Ismaweb.net, hari ini.

Tambah beliau lagi, penyertaan kepada jawatankuasa tidak seharusnya dihadkan kepada pegawai dari KPM semata-mata, tetapi perlu disertai oleh persatuan ibu bapa dan guru (PIBG), pertubuhan bukan kerajaan (NGO) dan juga wakil jawatankuasa Kemajuan dan Keselamatan Kampung (JKKK).

Tegas beliau, membawa masuk JKKK dalam penubuhan jawatankuasa dilihat penting sebagai berperanan menjadi orang tengah yang boleh memberi maklumat sebenar kepada punca permasalahan ini.

“Tidak dinafikan COVID-19 memberi kesan yang besar dari sudut ekonomi keluarga, jadi disitulah peranan JKKK yang merupakan individu penting yang boleh menyampaikan maklumat status keluarga berkenaan,” katanya.


Perubahan sikap pengguna beri manfaat kepada sektor halal

KUALA LUMPUR, 25 Zulkaedah 1441H, Jumaat – Perusahaan kecil dan sederhana (PKS) perlu mengambil manfaat daripada perubahan tingkah laku pengguna yang kini mengutamakan kesihatan dan kebersihan, dengan meneroka sektor halal, menurut AmBank Islamic.

Ketua Pegawai Eksekutifnya Eqhwan Mokhzanee berkata pandemik COVID-19 telah mengubah tingkah laku pengguna yang kini lebih peka kepada kesihatan.

“Penting untuk syarikat bersedia menghadapi situasi pasca COVID-19, mampu berubah daripada perniagaan tradisional selain mengenal pasti bidang pertumbuhan baharu.

“Kami yakin halal adalah satu sektor yang boleh diteroka oleh PKS. Ia lebih daripada sudut pematuhan apabila menyentuh mengenai halal kerana ia turut melibatkan kebersihan,” katanya dalam sesi webinar BizCONFERENCE AmBank bertajuk ‘Halal Quest’ hari ini.

Eqhwan berkata pensijilan halal tidak lagi eksklusif kepada industri makanan dan minuman berikutan ia membabitkan operasi menyeluruh perniagaan itu seperti logistik dan pembuatan.

Selain itu, beliau berkata pensijilan halal akan memperkukuhkan saranan nilai syarikat, sekali gus membolehkan mereka mempertahankan pasaran sedia ada di samping meneroka pasaran baharu.

Terdahulu, pada sesi webinar mengenai pendigitalan, Ketua Pegawai Operasi Perbadanan Ekonomi Digital Malaysia (MDEC) Datuk Ng Wan Peng berkata transformasi digital PKS adalah perlu dan berpotensi meningkatkan kuantiti perniagaan sebanyak 10 hingga 20 kali.

Beliau berkata, dari segi kos, PKS boleh memulakan langkah pendigitalan mereka secara kecil-kecilan atau mengambil geran yang ditawarkan MDEC, selain agensi-agensi lain dan sektor swasta yang dapat membantu menyelesaikan proses ini.

Bersempena siri BizCONFERENCE hari ini, AmBank turut melancarkan AmBank BizRACE musim ketiga.

Ia akan memberi pengetahuan, pendedahan kepada publisiti dan peluang perangkaian kepada PKS dalam tiga bidang tumpuan — Revolusi Perindustrian 4.0, pendigitalan dan sektor halal.

Pendaftaran dibuka hari ini sehingga 2 September 2020.

Sebagai antara usaha AmBank membantu PKS, ia turut memperkenalkan pasaran AmBank BizHUB untuk membantu PKS mendigitalkan rantaian bekalan dan menyediakan platform e-dagang yang akan membantu PKS lebih mudah berhubung dengan perniagaan lain.

Pasaran AmBank BizHUB disediakan kepada PKS tanpa kos penyertaan dan mereka tidak perlu mewujudkan atau membangunkan platform e-dagang sendiri. – Bernama


2 kenderaan terperangkap tanah runtuh di laluan Simpang Pulai-Cameron

IPOH, 27 Rabiulakhir 1443H, Khamis – Dua kenderaan dipercayai tertimbus dalam kejadian tanah runtuh di Seksyen 27 hingga Seksyen 30, selepas Pos Raya di Jalan Simpang Pulai-Cameron Highlands di sini hari ini.

Jurucakap Jabatan Bomba dan Penyelamat Malaysia (JBPM) Perak berkata pihaknya menerima panggilan mengenai kejadian itu kira-kira 1.44 tengah hari tadi.

Beliau berkata difahamkan terdapat sebuah lori dan sebuah kereta tertimbus dan sepasukan anggota dan pegawai dari Balai Bomba dan Penyelamat Simpang Pulai dikerahkan bagi kerja-kerja menyelamat.

“Setakat ini seorang pemandu lori memberi respons daripada runtuhan berkenaan dan pihak bomba sedang menjalankan kerja mengalihkan tanah runtuh dan menyelamat semua mangsa terlibat,” katanya ketika dihubungi Bernama hari ini.

Beliau berkata jumlah mangsa terlibat masih belum dapat dipastikan setakat ini dan kejadian itu juga menyebabkan laluan utama ke Cameron Highlands di kedua-dua arah ditutup kepada semua kenderaan. – Bernama


Russia didakwa guna serangan kimia di Donbas

KYIV, 11 Syaaban 1443H, Isnin – Pihak berkuasa Ukraine mendakwa Russia menggunakan cecair kimia fosforus di wilayah timur Donbas.

Undang-undang antarabangsa melarang penggunaan cecair berkenaan di kawasan awam yang padat penduduk tetapi membenarkannya di kawasan lapang untuk digunakan sebagai perlindungan bagi tentera.

Ketua Polis di Popasna, Oleksi Biloshytsky pada malam Sabtu mendakwa Russia, menggunakan senjata kimia di kawasannya.

Sementara itu, di selatan, beberapa bom membedil biara Sviatoguirsk, kawasan di mana hampir 1,000 orang awam berlindung pada hujung minggu, mencederakan 30 orang, kata pendakwa raya Ukraine.

Selain itu, kereta api yang memindahkan rakyat dari Donbas ke bandar barat Lviv juga dibedil, menurut Komander Tentera Donetsk, Pavlo Kirilenko.

Seorang terbunuh dan seorang lagi cedera, katanya.

Wilayah Luhansk dan Donetsk di timur Ukraine, secara kolektif dikenali sebagai Donbas, sebahagiannya dikawal oleh pemisah yang disokong Moscow walaupun sebelum pencerobohan Russia berskala penuh ke atas Ukraine pada 24 Februari lepas.

Kawasan yang diserang pada hujung minggu terletak di luar republik pemisah Luhansk dan Donetsk yang diisytiharkan oleh pemberontak pro-Rusia sebelum bermulanya perang. – Agensi


Hong Kong benar vaksinasi COVID-19 kepada kanak-kanak 12 tahun ke atas

HONG KONG, 30 Syawal 1442H, Jumaat – Hong Kong akan membenarkan kanak-kanak berusia 12 tahun ke atas untuk menerima vaksin COVID-19 BioNTech, bagi meningkatkan kadar imunisasi di bandar itu.

Jurucakap kerajaan berkata, mereka akan menawarkan vaksin kepada kira-kira 240,000 kanak-kanak berusia 12 hingga 15 tahun bermula hari ini, sebagai menyahut usaha negara lain yang telah memulakan vaksinasi golongan bawah umur.

Langkah itu dilakukan ketika Hong Kong mendesak 7.5 juta penduduk untuk menerima vaksinasi.

Sejak usaha dimulakan pada akhir Februari, lebih 15 peratus penduduk telah divaksinasi sepenuhnya.

Bandar itu berdepan keraguan vaksin yang meluas kerana ketidakpercayaan kepada pemerintah dan kebimbangan terhadap kesan sampingan ekoran laporan kematian beberapa individu setelah mendapatkan suntikan, meskipun ia tiada kaitan dengan vaksin.

“Pemerintah sangat mengutamakan pemberian vaksin kepada remaja dan pelajar, dan mengharapkan lebih ramai pelajar, ibu bapa dan guru diberi vaksin,” kata Setiausaha Perkhidmatan Awam, Patrick Nip.

Oleh kerana berusia bawah 18 tahun, golongan kanak-kanak mesti mendapatkan persetujuan ibu bapa sebelum diberikan suntikan.

Menteri Kesihatan, Sophia Chan mendesak, ibu bapa supaya membenarkan anak-anak mereka menerima suntikan bagi membantu pelajar kembali bersekolah dan kembali hidup normal secepat mungkin.

Setakat ini, pelajar di tadika hingga peringkat sekolah menengah hanya mengikuti kelas separuh hari sebagai langkah pencegahan penularan wabak COVID-19.

Hong Kong menawarkan vaksin BioNTech dan vaksin Sinovac yang dikeluarkan oleh China. – Agensi


Kaitkan lompat parti dengan murtad serlah kebodohan ultra kiasu

BANGI, 25 Rejab 1442H, Selasa – Analogi yang digunakan pemimpin ultra kiasu berhubung tindakan melompat parti bukan sahaja menyerlahkan kebodohan dan kejahilannya, malah sangat tidak memahami sensitiviti orang Melayu Islam, setelah 62 tahun merdeka.

Bahkan, tindakan pemimpin terbabit membandingkan tindakan lompat parti dengan keluar daripada agama Islam – murtad – menggambarkan sifat dan wajah komunis yang sebenar.

Berang dengan perkara itu, pemerhati politik, Prof Dr Ridhuan Tee Abdullah menyifatkan tindakan sedemikian sebagai terlalu kurang ajar.

Beliau menegaskan bahawa orang Islam tidak boleh murtad kerana ia adalah undang-undang yang terkandung dalam Perlembagaan.

“Orang Melayu mesti beragama Islam. Begitu juga dengan orang yang memeluk Islam. Dia mesti kekal dalam Islam setelah memeluk Islam kerana tiada sesiapapun yang memaksanya memeluk Islam. Tetapi sesudah memeluk, sudah tentu, kita tidak membenarkannya, kerana agama Islam bukan agama kedai kopi.

“Berbanding dengan lompat parti. Ini bukan perkara agama. Hanya satu perbuatan, melompat. Jauh bezanya,” tegasnya menerusi catatan di Facebook, hari ini.

Pada masa sama, Prof Ridhuan Tee mengingatkan ultra kiasu untuk tidak sesekali mengaitkan hal agama Islam dengan isu lompat parti.

“Saya nak ingatkan ultra kiasu ini, agama Islam bukan macam agama lain. Murtad berkait rapat dengan akidah. Lompat bukan isu akidah, tapi soal integriti. Jangan sentuh isu agama kalau tak faham. Kalau nak bandingkan, gunakan agama kamu sebagai contoh, tetapi bukan agama Islam.

“Lagi pun negara kita yang mengamalkan demokrasi. Tidak ada undang-undang yang menghalang untuk seseorang itu lompat melompat. Lompatan ini berlaku kerana kurang tarbiyyah, kurang iman, kurang setia dan macam-macam lagi.

“Pemimpin parti ultra kiasu ini, menegaskan isu wakil rakyat lompat parti akan dibawa ke mahkamah walaupun ia tidak termaktub dalam Perlembangaan Persekutuan. Kamu nak bawa, bawalah, tiada siapa yang larang. Tetapi jangan kaitkan dengan murtad,” tegasnya.


Pengarah hospital di Jordan dijatuhi hukuman penjara tiga tahun

AMMAN, 30 Rabiulakhir 1443H, Ahad – Mahkamah Jordan, hari ini menjatuhkan hukuman penjara tiga tahun kepada pengarah sebuah hospital negeri atas kematian 10 pesakit COVID-19 di fasiliti itu.

Abdel Razak al-Khashman dan empat pembantunya disabitkan kesalahan ‘menyebabkan kematian’ di hospital negeri Salt di mana pesakit meninggal dunia selepas ia kehabisan oksigen.

Keputusan itu boleh dirayu dalam tempoh 10 hari, lapor seorang wartawan AFP di mahkamah.

Kematian pesakit pada bulan Mac mencetuskan kemarahan orang ramai di Jordan dan membawa kepada peletakan jawatan Menteri Kesihatan, Nazir Obeidat.

Selepas tragedi itu, Raja Abdullah II melawat hospital negeri di mana ratusan orang berkumpul di luar untuk melepaskan kemarahan mereka. – Agensi


Kerajaan bincang cadangan PKP menyeluruh esok

KOTA BHARU, 8 Syawal 1442H, Khamis – Cadangan pelaksanaan Perintah Kawalan Pergerakan (PKP) secara menyeluruh dijangka akan dibincangkan esok, kata Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan.

Beliau berkata, perkara itu akan dibincangkan dan diputuskan dalam sidang Majlis Keselamatan Negara (MKN) COVID-19 di Putrajaya.

Mesyuarat itu bakal dipengerusikan Perdana Menteri, Tan Sri Muhyiddin Yassin pada jam 3 petang.

Ia akan turut dihadiri semua Menteri Besar dan Ketua Menteri.

“Akan dibincangkan (esok) untuk diputuskan,” katanya.

Beliau berkata demikian pada sidang media pada mesyuarat Jawatankuasa Keselamatan Khas Negeri Kelantan yang dipengerusikan Menteri Besar Ahmad Yakob di Kompleks Kota Darul Naim Kota Bharu, hari ini.

Takiyuddin berkata, Kerajaan Pusat melihat penularan COVID-19 adalah satu perkara yang amat serius dan berdasarkan statistik kelmarin jumlah kumulatif kes positif sudah hampir setengah juta.

“Manakala kematian pula sudah lebih 2,000 dan kita merasakan ia satu perkara yang amat membimbangkan dan kita sedar kerjasama kuat daripada Kementerian Kesihatan dan Polis Diraja Malaysia (PDRM),” katanya.